text:
1988 ning May – June shata aten laman hta Du Jum Nban La woi awn ai KIA (253) Dap Dung hte Major Sau Chang woi awn ai Dap Dung(3) pawng nna Hpyen Zai Ladat Masat -1 (Tact 1) ngu nna hpaw ninghtan nhtawm sinpraw Dingda Pangwa-Kampaiti ginra e dap jung tawn ai 101 CPB(Northern) Layawk Ze Lum/ Zahkung Ting Ying yan woi awn ai hpyen hpung ni hte shawng nnan kanawn mazum hpang wa sai. Dai ten myen tai hpyen hpe ninghkap gasat na matu KIA Dap Nawng hpyen hpung kaba ni hpaw shabawn let Tact-1, Tact-2 the Tact-3 ngu masat garan nhtawm gasat woi ai ten mung rai nga ai. Tact-1 hpyen hpung hpe gaw Du Jum Nban La kaw nna madung woi awn ai rai nga ai.
Ngai shang lawm ai KIA 253 Dap Dung mung KIA Dap Dung(3) hte Sadung lam Num-nawn lam mashe kaw myen hpyen hpung langai hpe majan gasat awng dang ngut ai hpang kaga hpyen majan masing ni a majaw CPB 101 ni a ginra rai nga ai Kampaiti Mare ga jarit e wa hkring nga saka ai, anhte hpyen hpung ni Kampaiti du shang wa ai ten Myen hpyen ni bai htingnut mat wa ai hpang Kampaiti mare kata/shinggan shara shagu Hkam Bawm(Personal Mines) ni hpe tsa lam hku hkam kau da ai sha n-ga mare kata mu ai du sat yam nga yawng ngu na daram hpe gap sat sharu tawn ai majaw nau manam sawng nna nsa sa pyi nhkru ai zawn nga ai aten rai nga ai, mare kata na rung, dum nta ni gaw yawng ngu na daram wan nat jahten kau da ma ai. Hka shi hkan mung masha mang hte dusat mang ni si, yet, bawm, rawng nga ai majaw hka ja lu na matu mung nmai, grai jam jau ai aten rai nga ai.
Shaning (23) ning na ai hpang Lamu de na mu lu ai ya ten na(2011) Kampaiti Mare Shanglawt Hpyen la marai (200) jan gaw lahkawng masum ya Bum Lam hkawm wa ai raitim Mare du ai hte hkringsa na nmai byin, Kampaiti mare kaw du ai hte tinang yup na shara, shadulu shadu-sha na shara ni hta Bawm shawng seng kau nna lahkawng ya daram shani shana, nsim nsa Bawm seng ai ni gaw seng, Masha Mang, Du-sat Mang ni hpe lahkawn htu lup ai ni mung nhkring nsa di galaw ngut ai hpang she Kampaiti mare gaw shinggyim masha ni nga mai na shara zawn tsam-ri byin wa ai rai nga ai. Shingrai bat lahkawng masum mare hpe bai gaw sharawt ai bungli hpe nhkring nsa galaw wa ai hte maren Kampaiti Mare gaw Mare bai byin wa nga sai. Shanglawt hpyen hpung a matu lu sha na matu Miwa N-gu, Jum hte mare ting hta tu nga ai Wa-lai, Hting-ke ni rai nga ai, apawt sha ngam ai chying-hkrang matsun bai prut wa na hpe ala ai mung myit galu na zawn nrai nga ai..bai prut wa ai chying-hkrang matsun mung tinang hta atsam grau nga ai ni shawng lu di ai majaw atsam nnga ai dap chyen(Section) ni a matu gaw walai hte hting-ke hpe sha zingri na lam chyu rai nga ai.
Shanglawt Hpyenla ni garum la ai majaw Kampaiti mare gaw sharawt bungli mung ram ram hkrang pru wa sai hte maren majan koi yen mat ai mare masha ni mung 5/6 daram bai du pru wa ma ai, mare masha nkau gaw Kampaiti kaw na nayi hkum mi chyen(1:30 hrs) daram hkawm yang ga jarit makau, Miwa mung kata na Hin-Nyin Htang ngu ai mare hkan agat atsat hprawng yen nga mat ai rai nna nkau gaw Miwa-Myen Lam(Kampaiti Lam) kaba galaw nga ai Miwa ga na Lamhtu ai masha ni a camp hkan dut-lu dut-sha nga shajang ma ai. Kampaiti kaw dai ten 101 Communist hpyen hpung a salang ni ngu rai nga ai, Du Wa-Am, Du Malang, Du Maji Zau Tawng hte Kyit-hkai Du(Set-twe-ye-mu) ni rai nna shanhte gaw shanhte a dum nta masha ni hte rau rai nga ma ai, kaga hpyenla ni hpe gaw nau nmu mada ai daram re.. kalang marang majan masing shing nrai ahkyak ai bungli nga wa yang marai 15-20 daram bai pru wa ma ai.
Shanglawt hpyen la ni shata lahkawng masum nga na wa sai the maren, Miwa mare de sa dat, ga jarit e lam htu nga ai miwa bungli galaw dabang de sa chyai hkawm rai..September shata praw de du wa ai hte maren marang mung htu kashung mung grai kashung ganoi Nshungta du wa ai zawn nga wa ai ladaw de du wa sai.
1988 ning May – June shata aten laman hta Du Jum Nban La woi awn ai KIA (253) Dap Dung hte Major Sau Chang woi awn ai Dap Dung(3) pawng nna Hpyen Zai Ladat Masat -1 (Tact 1) ngu nna hpaw ninghtan nhtawm sinpraw Dingda Pangwa-Kampaiti ginra e dap jung tawn ai 101 CPB(Northern) Layawk Ze Lum/ Zahkung Ting Ying yan woi awn ai hpyen hpung ni hte shawng nnan kanawn mazum hpang wa sai. Dai ten myen tai hpyen hpe ninghkap gasat na matu KIA Dap Nawng hpyen hpung kaba ni hpaw shabawn let Tact-1, Tact-2 the Tact-3 ngu masat garan nhtawm gasat woi ai ten mung rai nga ai. Tact-1 hpyen hpung hpe gaw Du Jum Nban La kaw nna madung woi awn ai rai nga ai.
Ngai shang lawm ai KIA 253 Dap Dung mung KIA Dap Dung(3) hte Sadung lam Num-nawn lam mashe kaw myen hpyen hpung langai hpe majan gasat awng dang ngut ai hpang kaga hpyen majan masing ni a majaw CPB 101 ni a ginra rai nga ai Kampaiti Mare ga jarit e wa hkring nga saka ai, anhte hpyen hpung ni Kampaiti du shang wa ai ten Myen hpyen ni bai htingnut mat wa ai hpang Kampaiti mare kata/shinggan shara shagu Hkam Bawm(Personal Mines) ni hpe tsa lam hku hkam kau da ai sha n-ga mare kata mu ai du sat yam nga yawng ngu na daram hpe gap sat sharu tawn ai majaw nau manam sawng nna nsa sa pyi nhkru ai zawn nga ai aten rai nga ai, mare kata na rung, dum nta ni gaw yawng ngu na daram wan nat jahten kau da ma ai. Hka shi hkan mung masha mang hte dusat mang ni si, yet, bawm, rawng nga ai majaw hka ja lu na matu mung nmai, grai jam jau ai aten rai nga ai.
Shaning (23) ning na ai hpang Lamu de na mu lu ai ya ten na(2011) Kampaiti Mare Shanglawt Hpyen la marai (200) jan gaw lahkawng masum ya Bum Lam hkawm wa ai raitim Mare du ai hte hkringsa na nmai byin, Kampaiti mare kaw du ai hte tinang yup na shara, shadulu shadu-sha na shara ni hta Bawm shawng seng kau nna lahkawng ya daram shani shana, nsim nsa Bawm seng ai ni gaw seng, Masha Mang, Du-sat Mang ni hpe lahkawn htu lup ai ni mung nhkring nsa di galaw ngut ai hpang she Kampaiti mare gaw shinggyim masha ni nga mai na shara zawn tsam-ri byin wa ai rai nga ai. Shingrai bat lahkawng masum mare hpe bai gaw sharawt ai bungli hpe nhkring nsa galaw wa ai hte maren Kampaiti Mare gaw Mare bai byin wa nga sai. Shanglawt hpyen hpung a matu lu sha na matu Miwa N-gu, Jum hte mare ting hta tu nga ai Wa-lai, Hting-ke ni rai nga ai, apawt sha ngam ai chying-hkrang matsun bai prut wa na hpe ala ai mung myit galu na zawn nrai nga ai..bai prut wa ai chying-hkrang matsun mung tinang hta atsam grau nga ai ni shawng lu di ai majaw atsam nnga ai dap chyen(Section) ni a matu gaw walai hte hting-ke hpe sha zingri na lam chyu rai nga ai.
Shanglawt Hpyenla ni garum la ai majaw Kampaiti mare gaw sharawt bungli mung ram ram hkrang pru wa sai hte maren majan koi yen mat ai mare masha ni mung 5/6 daram bai du pru wa ma ai, mare masha nkau gaw Kampaiti kaw na nayi hkum mi chyen(1:30 hrs) daram hkawm yang ga jarit makau, Miwa mung kata na Hin-Nyin Htang ngu ai mare hkan agat atsat hprawng yen nga mat ai rai nna nkau gaw Miwa-Myen Lam(Kampaiti Lam) kaba galaw nga ai Miwa ga na Lamhtu ai masha ni a camp hkan dut-lu dut-sha nga shajang ma ai. Kampaiti kaw dai ten 101 Communist hpyen hpung a salang ni ngu rai nga ai, Du Wa-Am, Du Malang, Du Maji Zau Tawng hte Kyit-hkai Du(Set-twe-ye-mu) ni rai nna shanhte gaw shanhte a dum nta masha ni hte rau rai nga ma ai, kaga hpyenla ni hpe gaw nau nmu mada ai daram re.. kalang marang majan masing shing nrai ahkyak ai bungli nga wa yang marai 15-20 daram bai pru wa ma ai.
Shanglawt hpyen la ni shata lahkawng masum nga na wa sai the maren, Miwa mare de sa dat, ga jarit e lam htu nga ai miwa bungli galaw dabang de sa chyai hkawm rai..September shata praw de du wa ai hte maren marang mung htu kashung mung grai kashung ganoi Nshungta du wa ai zawn nga wa ai ladaw de du wa sai.
Lahpawt myi hkying 8:00 AM daram hta wan-mang makau e wan kra let radio hpaw madat nga ga yang, Camp Incharge(KIA hpyen hpung a shani shagu na bungli hte Rit-kawp ni hpe yu reng ai wa) Sergeant Major(Mi-jat-Du) Labang wa ngai nga ai nta(Sum) kata shang wa ai, kata de du jang “Agyi wa..Dujum Nban..matsun dat ai..nang hpe ..daihpawt nnga mat sai Laknak Kaba Dap na Agyi Hpau-sam a moi-mang hpe kyu hpyi ap woi na hku re da” ngai gaw kalang lata na kajawng let “hpa baw..da-aw” ngu bai san dat ai hpang ..Myi-jat Labang mung ngai hpe chye na ya ai ngu ai lachyum hte ngai hpe yu let ngai hpa baw bai matut tsun wa na sha matut la nga ai, ngai hku nna gaw shawa hpawng kaji zawn re hkan pyi kyu hpyi woi yu ai la wa bai n rai.. nga yang Mi-jat Labang a matsun ai ga pyi nhtum shi yang nye a kara(hair) ni lamu de marawng mat ai zawn she nga mat sai..shingrai hpa ngu na pyi nchye tsun ai zawn nga mik-mak taw nga yang Mi-jat Labang kaw na..”hpami rai rai Agyi wa nang hpe sha kam saka ai yaw..ngai ra ai lam wa hkyen tawn magang na..nang jin ai hte lup de kalang lata sa wa ga” Mi-jat Labang nhtang mat wa ai shaloi myit hpe shazim nhtawm ngai hpabaw galaw hpang na shawng myit hpang ni ai..makau hkan na hpyenla ni hpe yu dat yang, shat sha kyu hpyi na pyi chyip she re ni law malawng..ngai hku nna nye manang ni hpe shawng myit dum dat sai..hkau Lahpai Zau Raw(ya Dap Ba -4 Dap Up) hte hkau Bawk Htun(ya Florida kaw nga ai) yan gaw Dap Dung(3) ginra shawnglam de madung bungli ang ai majaw myi nnan kaw na Kampaiti de nlawm masai rai..ngai hte rau Kampaiti de bungli ang ai hkau Hkangda Brang Shawng(pru hkringsa) rai yang mung Miwa de n-gu gun bai rawt mat wa..katsi dik ai jahpawt raitim..nye a matu gaw Salat she gali wa ai zawn nga taw sai..Hpung Up Hpung Tau ngu ai gaw Kampaiti Mare kaw na yawm dik lahkawng ya daram hkawm yang she du mai ai shara kaw nga ai hpe soi sam na chye lu ai…dai pyi hkrak chye ai masha kadai nnga.
Shawnglam ginra hta kyu hpyi gawan nga ai Hpung magam gun langai hte rau kade myit yu tim koi yen na lam nmai byin mat sai..mahkrum madup hku sawn shachyaw yu yang mung Kyu nlu hpyi ai sha majan pa makau hkan htu lup makoi mayang kau da sai amyu sha ni a Share Shagan ni hpe bai myit yu.. rai..jahtum e kalang mung mahkrum madup nnga yu tim lit la na matu dawdan sai..dawdan ai hte maren kalang lata dum dat ai lam gaw… Majan pa de n-yu wa shi ai ten(1987 May shata) Na Hpaw Bum e naw nga nga yang Kanau Sumlut Gun Maw (ya Tau Dap Awn Daju) ngai hpe kumhpa jaw ai, ta lahpan daram sha pa ai “The Gideons” English Chyum Laika kasha hpe rai nga ai..chyum mungga ni hpe lata na matu mung law law nchye ai majaw..Na hta ayan na mawn taw nga sai..John 3:16 hpe lata nhtawm kalang myi bat hti shaman sai..dai hpang ngai galaw sa wa na bungli hpe Karai Kasang lata hta ap sai..
Lup kaw du yang gaw Mi-jat Labang hte hpyenla 6-7 daram ngai hpe ala nga ma ai..Mi-jat Labang kaw nna Hpyen Htung Tara hte maren Magam Dap kaw na shapraw nhtawm sa mayu ai de sa na matu Aming hti ngut ai hpang ngai kaw na English hku chyum laika hti..dai hpang nnga mat sai Agyi wa a Wenyi hpe Karai Kasang Lata de ap ai akyu hpyi ai hte kadun ai hku makoi mayang lamang hpe awng dang ai hte galaw la lu ga ai. Hpyenla ni gaw ngai hpe grai chyeju dum ma ai..ngai chye ai gaw..KIO Ginjaw hte Sinpraw Ginwang Ginjaw ginra ting hta Hpung Up ngu nna shara shagu shani shana nsim nsa lit la gun hpai lai wa ai gaw Sara Kaba Rev. Lahpai La Ring hkrai sha rai nga ai, dai shaning aten ni hta KIA hpyen hpung ni hku nna shaning tup raitim makam masham hpung sara langai hpe mu lu na matu nloi ai.
Ya gaw, KIO Ginjaw ginra sha nrai KIA hpyen Dap shagu hta nawku makam masham hpe ram ram n-gun dat wa sai hpe na lu ai..mungdan magam bungli zuphpawng shagu hta kyu hpyi ap ai lam hpe tup hkrak galaw nga ai hpe mu lu sai..KIO/KIA ningbaw ningla ni kaw nna mung Karai hpe manoi ai lam na chye lu sai..manang nkau phone hte shana wa ma ai ”ya hte gaw anhte kaw na hpyenla ni Lu Sha Gam kyu hpyi nga ma ai” nye a Na pyi nkam na zawn nga… mau ai zawn kabu ai zawn gayau gaya hkam sha mat nngai. Majan rawt wa na hpyen hpung ni hpe mung hpung up hpung sara ni kaw na kyu hpyi majai ai sha n-ga Hpung magam gun ni shawnglam ginra du hkra sa du kyu hpyi gawan hkawm ai lamang ni galaw nga sai lam na lu ai shaloi..July 12-13 laman Laiza Muklum e galaw ai Jinghpaw Wunpawng mung shawa mung masa ningmu la zuphpawng e Dap Awn Daju Du Kaba Gunhtang Gam Shawng tsun ai ”ndai majan hta..ntsa na wa..lawm sai” ngu ai ga gaw teng teng nan rai sai ngu hkam la nngai..ndai kaba la ai sasana bungli hpe Laiza Buga Hpung ni kaw na woi awn galaw nga ai hpe na lu ai majaw..shanhte galaw nga ai Sa-sana bungli ni a lam Wungpawng mung shawa ni hpe htawm hpang de tsun htai dan na re ngu mung kam dat nngai. Matut nna Dap Kung, Dap Dung atsang hkan du hkra hpyen magam gun Hpung Up, Hpung Sara(Chaplain) ni lu hpaw shabawn wa lu ai htawm hpang shawnglam hpe shingran let..nye a mahkrum madup shingran hpe garan kachyan dat nngai rai. Majan pa hta mungdan hte amyu sha ni a matu asak ap nawng mat wa sai nye a manaw manang share shagan ni hpe hkungga jaw dat nngai.
Yumaya Hpyen Magam Gun Dingsa
September 15, 2011


c: text/html

text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Karai Kasang A Mungga - Pran Wan Ladaw Laban 28, 2021
Mungga gaw Sak Hkrung let anhte hpe lam woi ya nga ai
Hkristu hta tsaw ra ai nu wa hpu nau ni e, ndai laban gaw Pranwan Ladaw hta (28) ngu na laban rai nga ai.
Anhte ni, laban shagu hte “solemnity” ngu ai Nawku Hpung a poi kaba ni hta, ahkyak dik htum ai nawku daw jau lamang shagu, chyum mungga daw masum hpe hti ga ai. Ndai laban na chyum daw 1 gaw “Hpaji Ningli” chyum laika, chyum 2 gaw Hebrew ni kaw shagun dat ai laika, Kabu Gara Shiga gaw San Marku chyum laika ni hta na rai nga ai.
Chyum daw 1 hte 2 gaw Kabu Gara Shiga hpe madi ai, tau nau shajing ai chyum daw ni rai nga ai. Ndai laban gaw chyum daw 2, Hebrew laika hta na hpe galu ai hku sumru mai nga ai. Kadun ai raitim ahkyak ai majaw rai nga ai.
Laban shani hpawng de nawku daw jau ai hta Yesu Madu hkum nan dai Hkristan masha ni hpe ga shaga nga ai re. Chyum laika ni hpe aten langai hta sha ka da ai gaw n rai nga ai. Prat hte prat matut manoi ka hkrat wa ai rai nga ai. Karai Kasang a chyoi pra ai wenyi e myit jahtoi ya ai hte ka hkrat wa ai rai nga ai. Lata hte sha ka nna prat hte prat hti yu wa ai rai nga ai. Dai zawn ka hkrat yu wa ai hta ahkyak dik lam ni hpe galai shai lam n nga hkra Karai Kasang makawp maga da ai. Laika dip jak ging shalat lu ai hpang gaw grau masan sa wa ai. Ya daini na prat hta myusha ga hpan amyu myu hte myusha ga amyu myu hte hti sumru la mai nga sai. Prat dep matut mahkai lam ni rai nga ai, laika dip jak, Radio, hkrang mu nsen na Video, Television, internet mahkrun lam ni hte Karai Mungga ni hpe mungkan masha wan kaba n ga re ai masha ni hpang du lu ai majaw Karai Kasang hpe chyeju dum ra nga ai.
Chyum Laika buk mung moi na zawn chyum laika langai sha n rai sai. Myusha ga langai hte sha n rai sai. Wenyi lam matsun, shinggyim nga sat nga lam chyum laika labau zawn re ai shi a shi seng ai lam ni hpe sang lang sung lang ai lam ni mung grai nga taw sai.
Ndai gaw yu maya laika buk ni hte shai ai mung rai nga ai. Yawng gaw laika hte ka da ai chyum laika hte maren sha rai nga ai. Ndai gaw Karai Kasang a mungga, Karai Kasang a Kabu Gara Shiga nan rai nga ai. “Karai Kasang hpe chyeju dum ga ai” ngu hpung masha ni htan ai.
Karai Kasang a mungga gaw dai ni du hkra sak rawng ai.
Karai Kasang a mungga gaw laklai ai. Hebrew laika hta, “Karai Kasang a mungga gaw ahkrung nga ai” ngu tsun da ai (Hebrew 4:12).
Apu asi pu si na, akyu ara byin na ngu ai hpe tsun ai rai nga ai. Lani mi na nhtoi hta Karai Kasang gaw, “lamu ga ntsa hta, hpun ni, u ni, dusat yam nga ni yawng hpe hpan dat ai hte rau yawng gaw shi a nga shara hte shi nga pra wa ma ai. “San seng wa mu” (Mk 1:41) ngu mang gang kap masha hpe Yesu tsun shamai ya ai hte rau mai wa ai.
Hpang shani gaw ma langai hpe “rawt u ma e,” ngu tsun ai hte kalang lata mai tsai wa ai hte ma mung kalang lata rawt hkawm nga ai (Mk 5:41). “Nanhte yawng ndai hpe la nna sha mu, ndai gaw nye a hkum rai nga lit ai. Ngai hpe a dum nga na matu ndai galaw mu! Bai, Nanhte yawng ndai gawm hta na lu mu, n dai gaw nye a sai rawng ai gawm rau nga ai. Ngai hpe adum nga na matu ndai galaw mu!,” ngu Yesu Madu hkang da nga ai (Mk 14:22,24).
Karai Kasang hta, moi, ya, hpang, galoi raitim, myi kraw na n na, machyi makaw ai ni yawng hpe shamai ya lu ai hpung dagu nga nga ai. (1) Anhte ni Kashin Kamun hkam la ai shaloi Kawa, Kasha, Chyoi Pra ai Wenyi Karai Kasang gaw anhte hpe wenyi chyeju teng sha jaw ya ai. Shing rai, anhte Karai Kasang a kashu kasha ni tai wa ga ai. Mara raw sacramentu hkam la ai shaloi, mara raw ai Wa Jau gaw “Kawa, Kasha, Chyoi Pra ai Wenyi a mying ningsang hte ngai na a mara raw dat ya nngai,” ngu tsun ai hte rau mara raw sakramentu hkam la ai wa a mara dat ya hkrum sai rai nga ai.
Misa hkungga nawng jau ai shaloi, Yesu Madu a hpang jahtum daw sha poi hta, Madu Yesu hkum nan tsun ai ga hpe Jau tsun ai. “Ndai gaw nye a hkum” “ndai gaw nye ai sai” ngu tsun ai; dai ga gaw Yesu Madu hkum nan tsun ai re ngu hkam la, kam sham ga ai. Kaja wa nan mung, dai shaloi, muk hte tsabyi gaw Madu Yesu a hkum hte sai tai wa ai.
Karai Kasang A Mungga Na La Ai Shaloi Anhte Shinggyim Masha Ni A Salum Hta Nli Tum, Shing N Rai, Chyamna Tai Wa Ai
Karai Kasang a mungga gaw hpung dagu ja ai. Masha law law a matu, masha langai hpra a matu, Nawku Hpung a matu, akyu amyu myu jaw ya ai.
(1) Karai Mungga gaw nli tum rai nga ai. Yesu Madu hkum nan shingdaw tsun da ai hpe Mk 4:1-9 hte kaga chyum laika ni hta mung mu lu ga ai. Lam ntsa kaw, lung rawk ntsa kaw, ju hpun sumwun kaw, ga sau kaja ai kaw hkrat ai nli tum ni a lam anhte shaning shagu na lu ga ai. Nli tum gat ga shadawn hte maren nga yang anhte hkam la ai ni a masin salum gaw grai ahkyak nga ai. Hebrew laika hta mung, “Karai Kasang a mungga gaw, ahkrung nga ai hte alet nga ai rai nna, nshan lahkawng maga dai ai nhtu hta mung grau dai nga ai, ngu tsun da ai (Heb 4:12). Dai gaw Karai Kasang a hpung dagu atsam nan rai nga ai.
(2) Karai mungga gaw tara agyi wa zawn rai nga ai. Tara agyi wa gaw masha langai a tsun shaga, magam bungli ni hpe, jaw ai, shut ai hpe daw dan ya ai wa rai nga ai. Anhte Karai mungga hpe na la ai shaloi myit hta n chyi n mu hkam sha chye ga ai. Anhte Karai Kasang myit ra ai hte nhtan shai ai hku nga ang nga hkrup ai majaw re ai hpe dum hprang wa chye ga ai. Tara agyi wa a shawng kaw manghkang masa lam hpe san jep joi hkrum ai shaloi na zawn hkam sha ai rai nga ai. Karai mungga gaw anhte a tsun shaga, sat lawat kyang lailen hpe sha n ga, makoi magap taw ai hkam sha lam ni hpe mung sumru jep joi ya ai.
Dai majaw Yaku mung, Karai mungga gaw chyamna hte bung ai ngu shingdaw da nga ai (Yk 1:23). Chyamna a shawng kaw du ai shaloi anhte a hkum hte maren mu lu ga ai. Anhte a hkum hkrang, myiman nsam, bu hpawn mawn sumli ai lam ni n tsawm htap ai hpe mu lu jang, jahtuk shatsawm sharai la chye ga ai. Dai hte maren sha anhte a prat hta mungga hpe madat hkam la ai shaloi Wenyi e shadut ya ai a marang e shading sharai sa lu ga ai.
“Karai Kasang n mu n chye hkra makoi magap da lu ai hpa mung n nga ai; yawng mayawng gaw shi a man e dan leng nga ai rai nna anhte galaw ai lam shagu shi hpe jahpan dan lu na rai nga ga ai,” (Heb 4:13).
Myi kyaw, myi n mu ai wa tinang a makau kaw ga shaga ai nsen na ai shaloi, masha hpe n mu ai rai tim, shi hpe yu nna shaga taw nga ai hpe dum chye nga ai. Yesu Madu gaw dai mungga hku nna anhte a masin salum kata de du hkra shang yu nga ai. Yesu Madu a myi n pu kaw nna gara hku mung lawt lam lu na n rai ga ai. Shi hpe hpyi nem tawng ban na lam langai sha anhte hta nga ga ai. Shing n rai yang mung, Shi kaw na pru mat nna mara galaw na kun? Anhte gaw mungga hta Hkristu a myit ra ai hte maren sak hkrung nga na hpe dum chye hkan shatup ra ga ai.
Mungkan sutgan sut su ai lam gaw Karai Mungga a apu asi hkam la ai hta dingbai dingna, dutdang ai lam byin shangun ai.
Sut su nga mai ai masha law malawng gaw dai sut su nga ai ai dam hpe n hkam lu ma ai lam ndai laban na Kabu Gara Shiga hta Madu Yesu asan sha tsun da nga ai. Ramma langai mi sumsing sutgan rai nga ai hkye hkrang la lam hte seng nna chye mayu myit kaba hte Yesu kaw sit sa ai. “Yesu bai hkawm sa wa na matu pru sa wa magang nga yang, masha langai mi shi kaw gat sa du nna, shi a man e hput di let, Mai kaja ai Sara e, nhtum n mai asak lu la hkra, ngai hpa mi galaw na rai ta, ngu nna san wu ai” (Mk 10:17).
Shi gaw myit san seng ai masha, tara hkan shadik ai masha rai nga ai. “ Yesu Mung shi hpe tsaw ra ai hte azi yu let....,” ngu Mk 10:21 hta tsun da nga ai. Yesu hta dai ramma a matu masin nga chyalu rai nga ai. “Nang wa nna, nang lu malu hpe duk kau nna, matsan mayan ni hpe garan jaw u. Shing rai jang sumsing lamu ntsa e nang sutgan lu na rin dai; dai hpang ngai kaw sa nna hkan nang rit, ngu nna shi hpe hkang dat wu ai.”
Dai ramma gaw shi lu su ai mungkan sutgan ni hpe kau da na matu nyet kau ai. Yesu Madu saw shaga ai hpe n hkap la ai. “Dai wa gaw, dai ga na ai shaloi, myi man sum mat nna, myit yawn la ai hte hprang rai wa mat ai, hpa majaw nga yang, shi grai lu su ai wa rai nga ai,” (Mk 10:22).
Dai ramma gaw teng man ngwi pyaw, kabu gara lam kaw nna pru mat wa ai. Chyum laika hta shi a lam hpe bai matut n tsun dan da sai rai nga ai. Shi a prat hta myit n pyaw hpa byin lai wa na gaw teng sha rai nga ai. Karai Kasang tsun ai hte maren, ngai lama she hkap la galaw ai rai yang, ngu gade lang myit lai wa sai kun.
Hkristu hte tsan gang mat ai wa kadai mung teng man ai kabu pyaw lam hpe lu la na n rai nga ai. Yesu Madu mung dai ramma wa nhtang wa mat ai shaloi myit n pyaw ya nga ai. “Yesu gaw sape ni hpe kayin mada yu nna, sut su ai ni gaw, Karai Kasang a mungdan hta shang na gade wa yak la nga a hka, ngu nna tsun mu ai (Mk 10:23).
Sut su ai mi rai rai, matsan ai mi rai rai, anhte lu su ai hta teng man jaw ang ai myit masin tawn da ra ai. Lu su ai n law ai rai tim, law ai rai tim, Karai Kasang kaw nna re ai hpe n mai malap da ga ai. Sut su ai lam gaw n kaja ai gaw n rai nga ai. Sut su ai kaw na byin wa ai nangmak lawhpa myit rawng wa shangun ai majaw dingbai dingna, dut dang ai lam byin shangun ai rai nga ai.
Chyum mungga daw langai hta Solomon hkawhkam gaw Karai Kasang kaw, sutgan hpe n hpyi ai sha, hpaji byen-ya hpe mahtang hpyi ai na lu saga ai. Karai Kasang solomon hpe hpaji byen-ya jaw ai ai rai nna, dai hpaji byen-ya a marang e, Solomon hkawhkam sutgan hte rau kaga akyu ara ni law law hpe mung hkam la lu lai wa ai.
Akyu hpyi saga
Wa Karai Kasang e, Nang Madu a chyeju kumhpa, sutgan hpe sumsing sutgan tam mahkawng ai hta jai lang chye na hpaji byen-ya anhte hpe jaw ya rit. Dinghta mungkan sutgan myit marin ai lam hpe koi yen nna, Solomon hkawhkam hpe jaw ya ai hpaji byen-ya anhte hta mung jaw ya rit. Anhte a Madu Hkristu a marang e hpyi nem nga ga ai. Amen.
Hkristu hta tsaw ra hkung ga ai kanu kawa tarahkaw sara/num ni hte nu wa hpu nau ni e, ndai laban gaw Pranwan Ladaw hta (28) ngu na laban rai nga ai.
Hti ang ai Ja Chyum Mungga ni gaw
Chyum Mungga Daw (1) – Hpaji Ningli 7:7-11
Chyum Mungga Daw (2) – Hebre 4:12-13
Kabu Gara Shiga – Marku 10:17-30
Ndai Ja Chyum Mungga ni hpe hti nna, hpawtni na nawku dawjau lamang ni hpe woi awn nga ga.

robotstxt: allowed

filter: keep


text:
Hkam kaja yang she ngwi pyaw asak galu ai kam kaja na matu jau tau sadi sahka ai, makawp maga ai lam gaw tsi gawn lajang ai hta grau kaja ai
Shawa bungli kade kyin timung tinggyeng bungli mung galaw ra ai zawn hkum hkrang daw chyen ni mung shanhte a tinggyeng bungli galaw la ai aten nga ai.
- Jahpawt hkying; 5:00Am to 7:00Am Pu Nu tinggyeng bungli galaw la aten
–Yup rawt ai hte Hka hkru hkru lu na.Hkum hkrang jasan jaseng hka sa, kan sa kau na.
- Jahpawt hkying; 7:00Am to 9:00 Am Shat Kan tinggyeng bungli galaw la aten
-Manap kan tsi malu masha hkru hkru sha bang ya na.
3 .Jahpawt hkying; 11:00Am to 1:00 Pm salum tinggyeng bungli galaw la aten
–Shat lu sha sha ngut ai hpang jahkring mi hkring la nhtawm Minute 20 daram gan myi di yup na.
- Shana daw Hkying; 1:00Pm to 3:00Pm Pu Shi tinggyeng bungli galaw la aten,
-Li ai arung arai hpai ka-aw n-gun grai shadat ai lam sharam na.
- Shana daw Hkying; 3:00Pm to 5:00Pm Jit Bawng, hkum hkrang ting na Gung Dat ni hpe shinggan de shaw shapraw kau ai aten,
-Lu Hka yawm dik One Liter kaw nna tinang dang ai daram hkru hkru lu na.
- Shana daw Hkying; 5:00Pm to 7:00Pm Sinde (Kidney) tinggyeng bungli galaw aten,
-Hka shin ai shaloi jit n ji na.
- Shana hkying; 7:00Pm to 9:00Pm Salum Sapsanap tinggyeng bungli galaw la aten,
– Pu Ba jahkoi ai baw Entertainment madat na, mani shachyoi sumla ni yu na.
- Shana hkying; 9:00Pm to 11:00Pm Baw Daw, Hkum Daw, Lagaw Daw shada matut mahkai bungli grau law galaw ai aten,
-Malu masha sha bang ai lam koi na.
- Shana hkying; 11:00Pm to Hpang Jahpawt hkying; 3:00Am Sin (Liver) tinggyeng bungli galaw aten,
-Shana hkying 11:00Pm a hpang daw aten hpang hkrat nna yup ze ai, n yup ai sha nga ai hpe koi na, yup sana. Hkying 11:00Pm to 1:00Am Shagri, Hkying 3:00Am to 5:00Am Sinwawp mung tinggyeng bungli galaw la aten re majaw hkru hkru yup ya ra ai.
Ref. Professor Daw Khin Phyu


text:
2018 Dec 21 ya hta, Myen mung Shi laika Kongsi hte Myen Hpyen Dap Du Daju Jum Min Awng Hlaing ni hkum zup ngut ai hpang, Myen hpyen dap hku nna N’htoi (130 ) ya gap hkat jahkring ai hpe ndau shana wa sai.
● Myen hpyen dap a hpyen man manga hta nga ai NCA hte seng nna ta masat grai n’htu shi ai rawt malan hpung ginra ni hta hpyen hte seng nna shamu shamawt ai hte majan gasat ai lam ni hpe 2018 Dec 21 ya kaw nna 2019 April shata 30 ya du hkra jahring da na.
● Gap hkat jahkring da ai laman hta, Myen hpyen dap hku nna, Myen hpyen dap a Dindung ginwang, Sinpraw Dindung Ginwang, Sinpraw ginwang, Sinpraw ka-ang ginwang hte Man masum jut Ginwang, kawn NCA ta masat grai n’htu shi ai, rawt malan hpung ni yawng hpe, hpung mi hte hpung mi bawng ban jahkrum mat wa na.
● Rawt malan hpung ni hku nna gaw, Rawt malan hpung shada gap hkat ai lam hpe sadi ra na, Buga mare masha ni hpe dang sha ai lam ni n’galaw na hte, Myen mung a uphkang lam hte seng ai shim lam hte sut hpaga htaw wa htaw sa lam ni hpe makawp maga na lam ni hpe jawm lit la ra na, la ma nna, tawt lai ai lam ni byin wa jang, Myen hpye dap hku nna ahkyak la makawp maga mat na hte. Hpyen yen ni tinang mare buga de bai wa ai lam hta ra ai lam ni hpe Myen hpyen dap hku nna garum mat wa na.
Gaphkat jahkrum sa wa na lam hta, Myen mung Simsa lam komishin hte Myen hpyen dap de nna ga,w Ningtau Du Daju Yar Pyae ni woi awn mat wa na lam hpe chye lu ai.
REF: Eleven News
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Tara shang party rai wa sai Jinghpaw mungmasa pawng hpawm party ‘Kachin State People’s Party’ KSPP hpe mungshawa hpang de shachyen ya let kyuhpyi ap ai lamang hpe July 29 ya shani Myitkyina manau wang Majoi gawknu e galaw wa sai re.
Kachin Democratic Party KDP, Kachin State Democracy Party KSDP hte Unity and Development Party Kachin State UDPKS party 3 gaw shanhte a party hpe dawm kau nna Jinghpaw mungdaw gawng malai ‘KSPP’ party hpe kaba dik ai hku pawng hpawm dat sai re.
Ya na zawn party pawng hpawm dat ai majaw du na 2020 ra lata poi hta mungdaw kata ginwang 18 tup hta me dang na matu myit mada ai hte hkyen lajang nga sai lam KSPP hpat wat woi awn committee ningtau ningbaw-2 rai nga ai Duwa Gumgrawng Awng Hkam ndai zawn tsun ai.
“anhte pati hte seng nna mungshawa hpe shachyen ya ngut ai hpang magam bungli hpang sa na re. Ginwang 18 nga ai re majaw dai ginra ni hta committee sa hpaw na. Zinlum committee ni hpe mung hpaw nna kade nna yang bungli galaw hpang sa na. ra lata poi shang shingjawng na dat kasa gaw 50 jan na re.”
Jinghpaw mungshawa ni hpe party a lam shachyen ya ai ndai lamang de Myen, Sam hkyen hte Rakhine amyusha ni hku nna mung KSPP hpungshang hku nna mying jahpan bang wa ai hpe mu lu ai.
“ndai pati a rit kawp tara ni hpe ra ai. Pati policy hta num la, amyusha, matsan lu su n ginhka ai sha Federal mungmasa de san a nga tsun da ai. Panglung myit hkrum lam hte maren tatut galaw sa wa na nga ai majaw ngai mung pati de shang wa ai re” nga nna Mugaung Samhkyen laili laika hte htunghking hpung ningbaw Slg. Tin Nyunt tsun ai re.
Bat 1 ya shani galaw ai ndai party shachyen hkalum kyuhpyi hpawng de Jinghpaw mungdaw ginra shagu na mungshawa 500 daram sa du shanglawm ai hpe mu lu ai.
Jinghpaw party pawnghpawm lam a shawng ningnan lahkam hku nna 2018 January 13 ya shani Kachin Democratic Party KDP, Kachin State Democracy Party KSDP, Kachin National Congress KNC hte Lahvo National Unity and Development Party LNUDP party 4 gaw Myitkyina YMCA e bawngban wa ai re.
Dai shani bawngban ngut ai hpang LNUDP hta lai ngam ai party 3 gaw pawnghpam na matu hte party a mying hte dawnghkawn dazik ni hpe mungshawa hpe lata shangun na matu shada myit hkrum masat MOU lekmat htu hpang wa ai re.
Dai hpang Wunpawng Amyusha Mungbawng Rapdaw WMR woi awn ai hte 2018 April 10 ya shani Majoi gawknu e mungshawa zuphpawng langai galaw nna dai mungshawa party a mying, dawnghkawn hte dazik ni hpe lata shagrin na matu marai 17 committee hpe hpaw dat ai re.
Dai shani sha party pawng hpawm ai lamang de Unity and Development Party Kachin State UDPKS mung shawng lawm wa ai majaw party 4 rai wa sai re.
Raitim matut bawngban wa ai lamang ni hta KNC party gaw shi a party hpe nlu dawm ai majaw KNC mying hte nlu shanglawm sai raitim, KNC hpung shang nkau hpe pawnghpawm party ningnan de htawt wa na matu myit hkrum da ai re.
July 29 ya shani du hkra KNC party kawn KSPP party ningnan de htawt wa ai marai 120 daram rai sai lam KSPP hpat wat woi awn committee ningbaw Dr. Manam Tu Ja, Jinghpaw Shiga Dap KNG de tsun ai re.
Lam amyu myu a majaw pawnghpawm party hta nlu shanglawm shi ai KNC, LNUDP, Lisu National Development Party LNDP hte Pawng Yawng Ramrawt hpung UNFDP party 4 naw ngam ai re.
Kachin State People’s Party KSPP gaw 2020 ralata poi hta Jinghpaw mungdaw kata ya asuya byin nga ai NLD party hte Myen hpyendap madi shadaw ai USDP party hte shingjawng na matu kaba dik Jinghpaw party langai byin wa sai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Jinghpaw Wunpawng Hkalup Hpung Ginjaw, KBC, Ningbaw Rev. Dr. Hkalam Samson gaw Laiza kaw nna Myitkyina de wa ai hkrun lam, Nam San Yang kaw Myen asuya dap ni gan pat ai hkrum tim, bai lai lu sai lam chye lu ai.
Hpyen yen dum nta wa lam hte seng nna galaw nga ai KHCC ningbaw mung rai nga ai Rev.Dr. Hkalam Samson gaw shawoi laiza de sa ai ten, asuya hte hpyendap hpe shana ai raitim, ndai kalang shiga nshana ai sha lai hkrup ai majaw ya na zawn byin ai re nga nna tsun ai re.
“moi KHCC gaw hkawm yang, shana na hkawm ai le asuya hte hpyendap hpe, ndai kalang gaw loi kyin mat jang she, n shana kau rai yang gaw bai shana shangun ai rai nga ai. yawng bai asin pye mat sai.” nga nna Rev.Dr. Hkalam Samson tsun ai re.
Myitkyina kaw nna Wunpawng Mungdan Shawnglawt Hpung, KIO Laiza de July 16 ya shani zuphpawng hte lai shang ai hpang, bai pru wa ai lam July 18 ya shani byin ai lam rai nga ai.
“dai shani jang Taing de shana, Mungdaw asuya de shana nna chyena hkra tsun na, ahkyak gaw tara shang galaw taw nga ai ahkang hpyi ra ai hpe tsun ai rai nga ai. Shiga na dat ai hte chyawm dai hku mai shadu ai le.” nga nna Rev.Dr. Hkalam Samson matut tsun ai re.
Myitkyina-Manmaw lam Nam San Yang mare mawdaw daru kaw nna Laiza de bu hkawm masha ni pru-shang lam hpe Tatmadaw Myen hpyendap hte KIO lapran, shada chye na hkat ai masa hte hkawm sa hkawm wa galaw nga ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Myen hpyendap gaw shi a sum machyi mat ai lam hpe, matai htang ai hku nna mungshawa hpe, sat zingri ai lam, shinggyim ahkaw ahkang tawt lai ai lam matut galaw nga ai nga nna, Thai mungdan daju Jinghpaw Wunpawng Amyushayi Hpung (KWAT) kaw nna sumtang laika hte ndau tawn ai re.
Lai wa sai March shata hta Wunpawng Mungdan Shanglawt Hpyen Dap KIA kaw nna Myen hpyen dap a post shara n kau hpe zing madu la kau ai hpang, dai hpe matai htang ai hku nna, mung shawa ni a n tsa shinggyim ahkaw ahkang tawt lai ai lam galaw wa ai re lam June 16 ya shani KWAT a sumtang laika hta ka tawn ai re.
Myen hpyendap gaw Alaw bum hpe tat kau ai hpang, Myothit Kunglaw mare kata de laknak kaba gap bun ai majaw, mare masha 6,000 jan Nmawk hte Manmaw mare kaba de hprawng yen ra mat ai rai nna, mungshawa marai 9 asak si sum sai hte marai 15 hkala hkrum sai lam tsun da ai re.
Bai nna, KIA hte matut mahkai ai ngu sha du let, ramma nkau hpe n tara majoi rim adup gayet zingri ai lam ni mung dingyang galaw nga ai lam dai sumtang laika hta ka tawn ai re.


text:
2019 Ning April shata praw 8 ya shani kaw nna, Myen hpyen dap a Dap awn daju Du Daju jum Min Awng Hlaing gaw Miwa mung de mahku mara lam tam kanawn mazum ai hku nna Beijing de du nga sai lam hpe chye lu ai.
Miwa Hpyen jaubu kaba Li Zuocheng a saw shaga lam a majaw Miwa mung de hku hkau lam masa hku sa ai hte, hkrum lam hta Miwa Asuya hte Miwa hpyen dap chaywm tarai ni hte hkurm na hpe chye lu ai.
Hkrun lam hta, madung hku nna, gara gabaw ni hpe bawngban na hpe gaw grai nchye shi ai rai tim, Min Awng Hlaing hte rau Du kaba Tan Tun Oo hte Du kaba Soe Htut ni lawm wa sai.
Dai sha n’ga, Myen mung a hpaji jaw Salang Awng San Suu Kyi hku nna mung, April shata htum hta, galaw na Belt and Road Initiative ( BRI ) Mungkan shinggrup ai Hpaga lam hte seng nna zuphpawng sa lung na hpe Maigan mung hkring mang rung kawn shana da ai hpe chye lu ai.
Ndai laman hta Miwa mung hku nna US$ gumhrpraw wan kahtap ai masing kaba ni hpe arang bang na matu hkyen lajang nga nna, Jinghpaw mung hta jahkring da hkrum ai Mali Hka madim hpe bai galaw na matu lajang nga ai hpe chye lu ai.
REF: BBC
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Mungdaw majan tsin yam 8 ning jan hkrum sha nga ai hpyen yen ni a shawnglam hte seng nna Jinghpaw Wunpawng Hkalup Hpung Ginjaw KBC kata hpyen yen lit hkam ni gaw 2 ya tup bawngban wa sai lam chye lu ai.
August 19-20 ya shani KBC ginjaw rung e galaw ai bawngban hpawng hta hpyen yen dum nta wa na lam hte seng nna nbung ai ningmu ni hpe bawngban sai lam KBC bawngring dap lit hkam Sara Hpauyam Hkali ndai zawn tsun ai re.
“Hpyen yen 8 ning jan sai re majaw gara hku shawng de matut sa na. Ya ten nkau gaw dum nta wa mat sai. Nkau chyaw gaw kam mai ai wuhpung wuhpawng langai ngai woi wa na hpe la nga ai. Nkau gaw dum nta nwa ai sha ndai kaw matut nga na tsun ai.” Nga nna tsun mat wa ai re.
Lahta Sammung e mabyin laja lana bai byin wa ai zawn, lama Jinghpaw mungdaw e majan bai byin wa yang hpyen yen ni a lam gara hku matut galaw na hpe mung bawngban mat wa ai lam tsun dan ai re.
2 ya tup galaw mat wa ai hpyen yen ni shawnglam masing bawngban hpawng hta KBC ginjaw kata hpyen yen dabang shara shagu na lit hkam ni sa du bawngban ai hpe mu lu ai.
Jinghpaw hpyen yen ni tinang dum nta de sari sadang hpring hpring, shimlum ai hte wa lu na matu Jinghpaw hpyen yen lahkawn lanawn hpung KHCC hte asuya wuhpung ni bawngban nga ai re.


text:
2018 ning Nov shata 11 ya shani hta, Dingdung Sammung daw Muse hte Kyawkme mare kaw bawm 2 kapaw ai shaloi, Sam num langai hte ma langai si hkala hkrum ai shiga na lu ai.
Sam myu shayi lahkawng madaw cycle jawn wa ai ten, Hkung Nyin mahkrai kaw du ai shaloi bawm kapaw nna, lahkawng yan hkala hkrum mat ai, dai hta na asak 20 ning daram re ai Lwi Hkam Yin gaw n’ma hkala sawng ai majaw Kyawkme mung shawa tsirung hta tsi tsi hkam la nga ai ten, shana daw hta asak n’nga mat sai.
Kyawkme mare hta bawm kapaw ai lam gaw, RCSS Sam rawt malan hpyen hpung hte, TNLA Balawng hpyen hpung ni hkawm sa hkawm wa ai lam re ai majaw gara wuhpung kaw nna galaw ai hpe hkrak n’lu tsun ai ngu, mare salang tsun ai. Dai mahkrai hta bawm jahkring jahkring kapaw ai majaw, mare masha ni hku nna grai sadi maja let, kan bau amu hte seng nna yi tsun hkau na de n’sa nmai, sa ra ai majaw, grai nga yak taw nga ai lam hpe mung chye lu ai.
REF : Shawng lam shiga, BBC News
Ja Tawng Naw


text:
2019 ning February shata 23 ya shani hta Yangon ginwang kaba hpyen daju rung a Yatana Golf club hta Myen hpyen dap shiga shana shabra hpung hku nna shiga dap ni hpe saw shaga nna, byin nga ai masa lam ni hpe sanglang ai lam galaw ai hpe chye lu ai. Dai kaw nna ahkyak ai lam nkau mi hpe bai tang madun dat ai.
Myen hpyen dap mung masa kaw nna pru na ten?
Laknak lang ai wuhpung ni n’nga nna, Mungdan simsa jang she Myen mung a mung masa kaw nna, Myen hpeyn dap pru mat na ngu Du daju Soe Naing Oo kawn tsun wa sai.
Gawda ai tara gram ai hta ninghkap ra ai lam
Gawda ai tara gram na hte seng nna, rapdaw hta htung tara hte n galaw ai majaw, ninghkap ra nga ai ngu tsun wa sai. Myen hpyen dap hku nna gawda ai tara a npawt masa lam 48 hpe makawp maga na lit nga ai, laga ngam ai tara ni hpe gram na nga jang, tara masa lam hte maren hkrak galaw jang madi shadaw mat na ngu tsun wa sai.
AA hpe madung gasat ra ai masa
AA hte seng nna tsun shaga wa ai hta, AA laknak lang hpung gaw KIA ni a bau maka da ai hpung langai rai nna, kasu kabrawng hpung hku shamu shamawt wa ai majaw kasat shamyit mat wa na. Kasat shamyit ai ten na wa ai gaw, AA ni mahtang mung shawa hte gayau gaya shamu shamawt ai majaw gasat yak nga ai ngu tsun wa sai.
AA hpe n’lu hkam sharang ai lam (3) nga ai
1) Uphkang masa lam hpe ginjang ai lam galaw ai
2) Mung shawa hpe lit li hkra galaw ai,
3) Matut mahkai ai mawdaw lam ni hpe dingbai dingna lajang jahten ai majaw AA hpe shamyit kau ra ai ngu tsun wa sai.
Bai AA galaw ai ladat gaw ARSA hte bung nna, ARSA hte AA matut mahkai nga ai sakse ni hpe kade n’na jang tang madun wa na.
Rawt malan hpung ni simsa lam hta lawan bawngban lawm na
Myen hpyen dap hku nna April shata du hkra gap hkat jahkring da ya ai majaw, rawt malan hpung ni hku nna simsa lam hta lawan bawng ban na matu tsun wa ai, dai sha n’ga amyu bawsang rawt malan hpung ni hku nna, n mai byin ai lam ni hpe majoi n mai hpyi ai ngu tsun sanglang wa sai hpe chye lu ai.
Ndai masa lam ni hpe yu maram jang, Myen hpyen dap gaw shan hte lajang da ai lamang hku sha ja ja jum tek mat na masa hpe adang aleng mu mada lu wa nga sai.
REF: Eleven, RFA, Shawng lam shi sawk
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Munggu ginwang, Puwang Man Hka mare hta, Myen hpyen dap ni gap dat ai lak nak kaba si wa hkrat ai majaw, asak 9 ning re ma la kasha si mat ai rai nna, kanu gaw hkala hkrum sai re.
Sakhkung hka sinpraw hkran Lau Gai maga de na, Myen hpyendap ni September 27 ya shana laknak kaba gap bun dat ai gaw Pu Wang Man Hka mare na Slg. Tang Gun a dum nta hta wa hkrat ai re.
Laknak si a majaw madu jan Labang Roi gaw hkala ai rai nna, asak 9 ning re kasha Ma Bung gaw September 28 ya, mana de maga asak si sum mat sai lam chye lu ai re.
Covid-19 pat shing dang ai lam hte, hpyen masa shuk ai majaw, tsi rung aten dep nlu sa nna nnga mat ai re lam dum nta masha ni hte chye hkat ai ginra masha langai tsun dan ai re.
Lahta Sammung, Munggu, Bangsai ginra ni hta lai wa sai July shata kaw nna Myen hpyendap hte Kokang MNDAA lapran majan laja lana byin ai majaw, mung shawa 2000 jan gaw hpyen hprawng nga ra ai re.
Dai hta nkau gaw hpyen yen dabang hta covid-19 ana zinli bai kahtap hkrum sha ai majaw, garum ntum grai ra ahkyak nga ai lam hpyen yen lit hkam ni kaw nna chye lu ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Himalaya bum ntsa, ndai laman jarit gashun hkat manghkang bai byin wa ai shara de Miwa hte Gala mungdan lahkawng na hpyen n-gun, wa jat tawn ai lam ni galaw ai re.
Gala hpyen n-gun 36,000 jan hpe manghkang byin ai jarit mayan jahkrat tawn sai nga, Gala shiga lawk ni tang madun ai.
Miwa gaw hpang jahtum shapraw ai, bum pa layang kaw lang ai baw, namnak tsang ai tank (tauhpau mawdaw) Type 15 baw hpan hpe manghkang byin ai Himalaya jarit de jahkrat tawn ai lam, Miwa asuya manaw Global Times shiga hta tsun ai.
Ndai Type 15 tank ni hte pala ajet gap chyam ai lamang hpe Miwa mung Sinna-dingda, meter 4,500 (deng 2.8) tsaw ai Tibet Madu Uphkang Mungdaw kata galaw wa sai hpe Global Times tsun ai.
Himalaya bum ntsa mungdan lahkawng jarit, Miwa maga Galwan pa, Gala maga Ladakh ginwang, hta June 15 ya shana, maga lahkawng dap ni sinat laknak n lang ai sha, shaning 45 ning laman, shawng n’nan kaba dik gasat hkat ai kaw, lahkawng maga si hkala lam nga ai re.
Gala hpyenla 20 si nna 17 ningma sawng ai lam Gala Hpyendap tsun timung Miwa si hkala lam hpe tara shang n tsun ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Myen asuya hte Dingdung Daw Daphpawm lapran, bai hkrum hkat na shara hte nhtoi a matu, wuhpung lahkawng jahkrup nga dingyang re lam, lapran salang ni tsun ai.
Myen asuya NRPC (National Reconciliation and Peace Center) hte DDD (KIO, AA, TNLA hte MNLA) lapran, bilateral gap hkat jahkring na lam hte seng nna lai wa sai September 17 hta jahtum hkrum hkat ai hpang, ya bai hkrum na shara hte nhtoi masat lu hkra jahkrup nga ai re nga, Myitkyina daju simsa lam akyu galaw hpung (PCG) na Duwa Lamai Gum Ja, bat Kru Ya shani tsun ai re.
Zuphpawng hpe daphpawm ni gaw htingbu Miwa mung kata galaw mayu tim asuya gaw tinang mungdan kata she galaw na ra sharawng ai masa kata, wuhpung lahkawng myit hkrum ai shara jawm masat lu hkra jahkrup ai re lam, PCG (Peace-talk Creation Group) tsun ai re.
Daphpawm na KIO a jinghku dap ni rai nga ai Rahkai AA, Balawng TNLA hte Kokang MNDAA ni hte tatmadaw Myen hpyendap lapran, gasat gala majan ni gaw Lahta Sammung hte Rahkai mungdaw ni hta byin nga ai re.
Ndai ten, Wunpawng Mungdan Shanglawt Hpung (KIO) ginjaw Laiza e gaw Mungchying Uphkang Dap (DGA) a 50 ning hpring chyeju shakawn lamang hpe Nov. 14-15 hta galaw na lamang mahkyen hpe mu lu ai.
Oct. 25 KIO a 59 ning hpring Ginjaw Komiti tingnyang up Dukaba N’ban La a mungga hta ‘Myen hpyendap hte gap hkat jahkring nhtawm hpyen yen ni tinang dum nta nhtang wa ai lamang galaw na shakut nga ai lam tsun wa ai majaw,’ KIO gaw tinang mungshawa ni a tsun dinglun ai lam ni hkrum nga ai re.


text:
Dai ni na ten hta mawng ana hpan amyu myu gaw, munghkan masha law law hta byin wa nga ai hpe mu mada lu ai, byin ai npawt hpe sagawn yu jang mung, yu maya masha hku nna chye na yak ai lam ni byin ai, Mungkan mawng ana sawk sagawn hpung kaw nna gaw, masha langai a sak hkrung nga sa lam hpe sadi sahka lam ni galaw ai hte mawng nna nkau hpe makawp maga lu ai lam hpe tsun da nga ai. Dai sadi sahka na Lam ( 7 ) gaw lawu na hte maren tang madun dat ai.
- Hka yawm, Malut lap lu ai hpe jahkring kau ra ai
Hka yawm hte malut lap ni hpe ladat myu hkum sumhpa hte lu ai majaw mawng ana hpe ading tawk byin shangun nga ai. Hka yawm a majaw Sin wawp, n-gup, yu hkraw, yu hkraw pausi, shat rin jahku shapraw ya ai kan shan tarum ( pancreas ), sinde mawng ana ni hte matut manoi nga ai. Hka yawm hpe tinang nang nlu tim, laga masha ni lu ai kaw nna pru wa ai wanhkut ni a majaw, tinang hta mung sinwawp mawng ana byin wa mai ai masa lam law nga ai.
- Hkam kaja ai lusha tsi sha ra ai
Hkam kaja san seng ai namlap namlaw ni hpe, sha ai majaw, mawng ana n’byin na hpe pahkam hkam ya ai lam ni gaw n’nga ai. Raitim dai hku lata nna sha ai majaw, mawng ana byin ai shoihpa lam yawm ai akyu lu la na re. Matsun madun da ai lam n’kau mi gaw:
1) Namlap namlaw, namsi namsaw law law sha ra ai.
Tinang hte htuk manu ai namlap namlaw, nam si hpe sha ra ai, grau nna hpan langai hpe sha ayan na sha ai hku nrai ai sha, hpan shagu hpe kahti galai ai hku nna sha ra ai.
2) Ahtun ahtan re ai lam nbyin na matu sadi ra na
Malu masha hpe sadawn sharam nna sha ra ai, ( Calories ) lusha n-gun shadang law ai hte dwi hpa malu masha ni, dusat sau ni hpe shayawm nna sha ra ai.
3) Tsa Cyaru hpe shajan shalai nre ai sha lu na
Tsep kawp n’lu ai gaw grau kaja htum re, tsa chyaru hpe aten ladaw galu ai hku lu ai hte, law law lu ai a majaw, chyu, pudung, sinwawp, sade, sin mawng ana ni byin na matu masa lam law ai.
4) Na Na da hkam hkra galaw da ai shan ni hpe shayawm nna sha ra ai
Mungkan mawng ana sawk sagawn hpung hku nna tsun da ai lam langai gaw, shan law law hpe jan nna sha ai ni hta, mawng ana byin na lam grau law ai hpe tsun da ai hpe chye lu ai. Dai hta n’ga, shan ni hpe na na tawn da hkam hkra lajang da ai, jum law law hte galaw da ai shan jahkraw hpan amyu myu hpe shayawm nna sha jang, mawng ana shoi chyum ai lam hpe makawp maga lu na lam nga ai.
Amyu shayi sha ni hte seng nna lak lai ai lam langai mi hku nna gaw, (Mediterranean ) hkarang panglai grupyin ginra malu masha hta lawm ai jet ai sanlun sau hte kawp ja ai si hpe rin da ai sau ni hpe gayau gaya shadu sha jang, chyu cancer byin ai madang yawm ai hpe chye lu ai.
Bai matut na
REF: World Cancer Foundation
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Lai wa sai lahkawng ning jan, Jinghpaw Mungdaw Hpakan ginwang kawn tsang 9 jawngnum sha Shy. Ja Seng Ing si ai manghkang hpe shawk shawn ai kawa; Slg. Brang Shawng tara dara sum mat nna February 13 ya shani htawng dam; shata 6 snr gumhpraw dam; kyat 50,000 jahkrat dat ai nga Slg. Brang Shawng kawn tsun ai.
Hpakan ginwang Maw Wan mare lawk (1) Sut Ngai Yang mare kawn asak 14 ning Shy. Ja Seng Ing si mat ai manghkang hpe kawa wa nan shawk shawn da ai nga Myen asuya dap kawn nhtang shawk da ai hta tara rung dung lang 55 lang kaw Hpakan Ginwang Tara Rung kawn Tara Kasa Slg. Htun U kawn amying jahkrat dat ai lam rai nga ai.
“Shanhte tara dara dang mat ai. Anhte maga dara sum mat ai nga! jahkrat dat ai re. Anhte hpe shawng na rung dung ten e shawk shawn lam sha mara mu nga tsun ai majaw anhte mung shawk shawn lam sha mara na shadu ai. Dai shani, shani ting la da shangun nna shana daw hkying 3 chyen daram hta shaga nna Slg. Brang Shawng hpe amying jahkrat na nga nna amying jahkrat dat ai” nga Slg. Brang Shang tsun ai.
Ya na zawn amying jahkrat dat ai lam gaw tara rap-ra ai je yang dawdan lam n re majaw myit n dik ai lam tara kasa Slg. Htun U hku nna mung yak yak hkak hkak dawdan nhtawm ntsa na matsun hte maren amying jahkrat dat ai re nga shi kawn tsun ai.
Htawng dam shata 6 snr gumhpraw dam hta na dam gumhpraw kyat 50,000 hpe sha jaw da nhtawm kade n na yang tara rung tsang hte tsang de pahkam hkam shang mat na re lam matut tsun ai.
Lai wa sai 2012 ning September 13 ya e Shy. Ja Seng Ing si mat ai hpang October praw 1 ya shani hta kawa Slg. Brang Shawng gaw Myen asuya hpyen dap a gap dat ai pala hkra nna si hkrum mat ai majaw Myen Mung shinggyim ahkaw ahkang komishin de shawk shawn ai lam hpe n teng n man shawk shawn ai ngu Myen asuya dap kawn Dukaba Za Ni Min Pai gaw upadi puk-ma 211 hte rung nhtang shawk da ai re.
2013 ning April praw 8 ya shani kawn manghkang hpran na matu tara rung de rung shawk wa; Za Ni Min Pai gaw tara rung de shawng ningnan lang na rung dung shani e sha sa du nhtawm Shy. Ja Seng Ing si ai manghkang gaw Wunpawng Mungdan Shanglawt Hpyen Dap (KIA) bawm a majaw si ai lam re nga tara rung hta tsun shapraw mat ai.
Dai hpang tara rung kawn lang hte lang htet shaga mat ai raitim n sa du ai sha 2 ning na ai hpang, daining January shata na rung dung lang 50 lang ngu na rung dung nhtoi hta she rung shawk wa; Dukaba Za Ni Min Pai gaw nambat 2 lang lung ngut ai hpang February 13 ya shani hta amying jahkrat dat ai lam rai nga ai.
Slg. Brang Shawng gaw kasha si ai manghkang hpe mabyin teng sawk shapraw ya na matu komishin langai hpaw let sawk shapraw ya na matu Yangung mare e Shiga sanglang hpawng galaw nna hpyi shawn mat sai rai nga ai.


text:
Wunpawng Mungdan Shanglawt Hpyen Dap Masat (5) Dap Ba, Masat (19) Dap Dung ginra, Dawhpum Yang lam kaw June (18) ya jahpawt hkying (6:00) aten daram kaw nna Myen hpyen gumshem dap ni hte Wunpawng mungdan shanglawt hpyen hpung ni gasat poi byin ai lam na chye lu ai.
Manmaw maga de nna hpyen n-gun, hpyen lang arung arai, lu sha ni htaw lung wa ai Myen Hpyen Gumshem Dap ni hpe Wunpawng mungdan shanglawt hpyen hpung ni hkap shingla gasat ai kawn gasat poi byin wa ai re .
June (18) ya jahpawt hkying (10:10) aten daram hta mung Num Lang lahta Machyang Hkyawng kaw lai wa ai Myen hpyen gumshem dap ni hpe Wunpawng mungdan shanglawt hpyen hpung ni bawm hte hkap shingla gasat ai lam nga ai, Hkying (11:30) aten daram hta Laja Yang hte Na Lung lapran kaw hpyen modo hte shamu shamawt lung wa ai Myen hpyen gumshem hpung ni hpe hkap shing la gasat ai lam mung nga ai.
Myen hpyen gumshem dap ni gaw lai wa sai 2/3 ya kaw nna Daw Hpum Yang, Num Lang, Laja Yang mayan hkan shim lam la nna shamu shamawt ai lam, hpyen n-gun htaw shalai ai lam ni matut manoi galaw nga ai re lam shawng lam lit nga salang ni kaw na chye lu ai.
Jinghpaw mung, Lahta sammung ginra nkau hta Myen hpyen gumshem dap ni hpyen n-gun jat bang nna shamu shamawt ai lam, rung rai hte malu masha htaw shalai la ai lam ni ding yang naw galaw nga ai majaw gasat poi gaw matut nna naw byin wa mai ai lam shawng lam na lit nga ai salang ni maram da ma ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Daini, Oct. 8, bat Lahkawng Ya shani (Sinpraw dan bat Masum), Xinjiang mungdaw hta rudi Uighurs, Kazakhs, snr laga Muslim amyu lakung ni ntsa masing hte adip arip galaw ai lamang kaw lit nga ai, Miwa asuya hte kommyunit pati salang ni hpe visa pat hkum ai lam, US Maigan Kyithkai Dap ndau dat sai.
Miwa gaw, tinang ginra madu uphkang ahkaw ahkang hpyi ai Xinjiang rudi ginra masha ni hpe dawsa ai ni (terrorists) ngu tsun masat nhtawm dai amyusha sen kaba hpe rim rawng tawn ai hte kaba dik shinggyim ahkaw ahkang tawt lai ai lam hpe galaw nga ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Waimaw ginwang, Nang Zaw mare makau na Wunpawng Mungdan Shanglawt Hpyendap KIA dung 3 shawng lam dap langai hpe Myen hpyendap kaw nna laknak kaba hte gap bun ai lam chye lu ai.
January praw 7 ya jahpawt hkying 9 daram kaw nna shana de du hkra yawm htum lak nak kaba 10 lang daram gap ai nsen ai na lu ai lam dai ginra hta yi galaw ai mung shawa ni tsun ai re.
Ya na zawn sinat kaba gap bun ai majaw, dai ginra bum yi galaw ai ni mung jahkring gan yen nga ai lam chye lu ai.
Lai wa sai November shata daram kaw nna Nang Zaw mare maga de Myen hpyendap ni shamu shamu shamawt hkawm wa ai majaw, bum yi galaw ai ni hpe lawan mam mu, mam dan la na matu Shawng lawt hpyendap maga sadi jaw da ai lam ni nga ai re.
Bat 4 ya shani Myen hpyendap ni laknak kaba gap bun ai hte seng nna Wunpawng Mungdan Shanglawt Hpung KIO shiga dap lit hkam Du kaba Naw Bu hpe san yu ai shaloi, ya na zawn tsun ai re.
“3 lang daram gap ai nga, mani hpawt rai ang sai. Lak lai ai shiga hpa matut ai gaw nna lu shi ai law. Gara kaw na post kaw nna gap bang ai kun atsawm nchye lu shi ai. Matut na mung shiga hpa nga nrai shi ai. Grai lak lai ai lam gaw nrai kun?” nga nna tsun ai re.
Jinghpaw Mungdaw kata Asuya dap hte Wunpawng Mungdan Shanglawt Hpyendap KIA lapran majan byin ai lam nnga ai na sai raitim, hpyen masa shaja hkat ai lam ni gaw shara shagu hta matut nga ai lam chye lu ai.


text:
Video Playlist
Hpring Tsup Ai Kabu Gara Shiga
Marku 1:14-18 | 32-34
14 Yawhan gaw ap kau hkrum ai hpang, Yesu gaw Galile mung de sa du nna, 15 Dai aten ladaw dik wa ai hte, Karai Kasang a mungdan gaw ni wa magang ra ai: myit malai lu nna, dai kabu gara shi ga hpe kam sham nga mu, ngu nna Karai Kasang a kabu gara shi ga hpe hkaw dan mu ai. 16 Galile nawng makau e garet hkawm nga yang, Simun hte Andre yan nau gaw nawng hta e sumgawn kabai bang nga ai hpe, shi mu hkrup wu ai: kaning rai nme law,shan gaw nga hkan ai masha rai nga ma ai. 17 Shaloi Yesu gaw Ngai kaw hkan ma rit; masha hpe hkan hkwi na masha, ngai nan hpe shatai na ma de ai, ngu nna shan hpe tsun mu ai. 18 Shaloi jang, shan gaw dai sumgawn ni hpe kau da nna,shi kaw hkan nang ma ai.
32 Ya, jan shang nna shana ahkying du jang, shanhte machyi makaw hkrum ai ni hte nat kap ai ni nga manga hte hpe, shi hpang de sa hpai tawn mu ai: 33 dai rai nna, mare ting, dai chyinghka lam makau e sa zup hpawng nga ma ai. 34 Shing rai ana ahkya amyu myu hte machyi ai masha law law hpe shi shamai shatsai ya nna, nat law law hpe mung, shaden kau mu ai; shi gaw Hkristu rai nga ai hpe, nat ni chye nga ma ai majaw, shi shanhte hpe ga tsun na ahkang n jaw mu ai.
Yawkua 4:10;
10 Dai Madu a man e myit shanem nga mu, shaloi shi nanhte hpe shagrau na ma rin dai.


text:
2011ning June shata (9) ya shani Myen hpyen Dap ni kaw nna majan baw hpang dat masai. Dai majan hpe KIO maga hku nna shawng Myen Mung Asuya hpe gap hkat jahkring ta masat htu na matu bawngban sai raitim nhkap la ya ai majaw Mung kata majan gaw grau she grau laja wa sai, 2017 ning June (9) ya rai jang (6) ning hpring sai re.
(6) ning laman hta byin hkrum hkra ai sat lawat ni hpe mu mada dep hkap ai made sawk sagawn tang madun dat ai.
HPYEN MAJAN HTE SENG AI LAM
- Myen Hpyen Dap ni htim gasat ai majan gasat poi ( 3500) jan lang rai sai.
- Wunpawng Mungdan kata, hte Mungmyit Sinli Ga de Myen Hpyen Dap Dap jung shara jat wa ai ( 200 ) hkawt rai sai.
- Wunpawng Mungdan kata, Myen Hpyen Dap ni hpyen n-gun jat da ai Dap Dung yawng ( 58 ) daram re ai.
- Mungmyit Sinli Ga de jat wa ai Myen Hpyen Dap Dap Dung (70) jan daram nga ai.
- Wunpawng Mungdan kata, Pyitutsit Wuhpung (5) hpaw da nna Rudi amyu sha shada manghkang byin hkra galaw nga ma ai.
- Tinang Amyu hte Mungdan hpe makawp maga let share shagan tai wa sai Myutsaw hpyenla ni mung law law nga sai.
- Amyu hte Mungdan a matu tinang a hkum hkrang lagaw lata sak jaw ap nawng ai Myutsaw Mungtsaw Share Ninghkring ni mung grai nga sai.
Mung shawa hta jadip jahpang ahkang aya nga ai Mung masa Bandung de du hkra sadi dung magrau grang let Rawt Malan Magam Bungli hta matut hkawm sa dingyang rai nga ai.
HPYEN KOI YEN MUNG SHAWA HTE SENG AI LAM
- Tinang a dum nta mare buga hpe tawn kau da nna hpyen koi yen hkawm ra mat ai mung shawa (144,000) jan rai sai. Ya mung matut jat nga dingyang re ai.
- Hpyen majan a majaw hten bya mat sai mare buga yawng (367) hkawt rai sai.
- Hten bya mat sai Hkristan nawku jawng (254).
- Buhdda Hpunggyi jawng (18).
- Ma shalet jawng (110).
- Laika sharing jawng yawng (101).
- Mare Tsi Rung Tsi jaw gawk (230) re ai.
Ndai zawn hpyen yen hkawm nga ai Mungchying Mungshawa hpe nga shara dum nta, malu masha, Tsi mawan, buhpun palawng hte Dinghku lang arung arai ni hpe Nawku Hpung ni, Mungkan Garum Ningtum hpung ni, shinggyim wuhpung wuhpawng ni garum ningtum jaw ya nga ai. Kalang lang garum ningtum dumhprut ai, Myen Asuya kaw nna, garum ningtum pat hkum ai ten ni hta KIO uphkng ginra kaw nga ai hpyen yen ni hpe KIO kaw nna n-gu, malu masha, tsi mawan, nga shara hte kaga ra mara lit la ya ra ai hta laning mi rap shara Miwa Yuan sen (40) hte (50) lapran Myen Gumhpraw rai yang Ks. Sen (6000-7000) lapran garum shingtau madi shadaw nga ai lam chye lu ai.
SHINGGYIM AHKAW AHKANG HTE SENG AI LAM.
- Myen Hpyen Dap kaw nna, roi rip zingri sat kau ai Mung masha marai (20) jan,
- Roi Rip zingri machyi hkrum mat ai masha marai (60) jan,
- Hkum Shan roi rip hkrum ai Wunpawng Shayi marai (80) jan sai.
- Rim hkrum htawng bang ai masha (250) hkawt rai sai.
Ndai zawn mara kata roi rip zingri ai, Amyu shayi ni hpe Hkum shan mazut roi rip ai hkyuk htawng bang kau ai ni grai naw nga ai lam mung chye lu ai.
MAJAN A MAJAW HKAMLA LU AI LAM NI
- Wunpawng Amyu sha ni shada kahkyin gumdin lam grau lu la ai.
- Mung Masa mahkrum madup machye machyang grau lu la ai.
- KIO hte Mungshawa ni grau mahkri shawn makai hkak wa ai.
- Nawku Makam Masham Hpung ni shada hku hkau kanawn mazum lam grau lu la ai.
- Wunpawng amyu sha ni a Mung masa hpe Mungkan de shadan shadawng lu ai.
- Rudi Amyu sha rawt malan hpung ni hte kahkyin gumdin lam lu la ai.
Ndai tang madun ai jahpan chyarang lawnglam (Data) ni gaw, tengman jet ai simsa lam a matu , n-gun dahpran shara langai mi rai lu u ga ngu myit mada let Matsing Ningting Makan Dap kaw nna tang madun dat ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Lahta Sam mung Munggu ginwang daw kata na Myen asuya dap ni hte Wunpawng Mungdan Shanglawt Hpyen Dap (KIA) hte hpawn dap hpawm lapran majan byin ai majaw mare masha 700 hkawt hprawng yen hkawm nga ai lam Mungmau Ginwang Jinghpaw Wunpawng Hkalup Hpung a tsin-yam masha lakawn lanawn hpung kawn lit nga ai wa Sara Sumlut Brang San tsun ai.
Sak Hkung Hka a sinna hkran Munggu ginwang daw Hpawng Seng ginra makau daphpawm hpyen hpung ni hte Myen asuya dap ni a majan nhpan a majaw Hpawng Seng grup-yin nga kahtawng 8 daram kawn mare masha ni February 20 ya shani kaw nna Miwa-Myen ga jarit Hka Lum Hkyet hta shingbyi nga nna malu masha yak hkak jamjau nga ai lam shi kawn tsun ai.
“Hpawng Seng Bum marawn mayan e kahtawng 8 hkawt nga ai. Dai kahtawng masha 700 ram gaw mani kawn hpawng taw ai re. Anhte sa shaga na matu shanhte hpe matut mahkai yu yang lam lapran gap hkat taw ai majaw sa shaga na yak taw ai. Ya yang nga na shara hte malu masha ni n nga ai majaw jamjau hkrum taw nga ai” nga matut tsun ai.
Dai hpyen yen tsin-yam masha ni gaw Miwa hkran de shingbyi nga na matu Miwa asuya kawn n hkap la ai majaw Miwa-Myen ga jarit Hka Lum Hkyet shara e shingbyi nga ai re nga shi kawn tsun ai.
“Dai maga shani shagu ngu na majan byin nga ai. Mare kahtawng 7, 8 hkan n mai nga mat sai. Shanhte gaw Ku Kang maga majan byin ai majaw Miwa ni Sak Hkung Hka lai di nna ndai hkran rap wa yang Myen asuya dap kawn gap na re nga hkap taw nga ma ai. Dai kaw amyu sha bawsang dap hpawm ni hte wa katut ai majaw majan byin ai” nga shi kawn matut tsun ai.
Lahta Sam mung KIA Dapba 4 ginra Munggu ginwang daw kata shani shagu ngu na majan kateng kapang byin nga ai raitim ginra buga masha ni hprawng yen hkawm nga ai lam hte seng nna laga mi n chye lu shi ai lam KIA Ba 4 kawn salang langai tsun ai.
Ta Hkaw Hka sinpraw hkan Lau Kai ginra maga hta Myen Amyu Sha Demokaretik Dap Hkawm (MNDAA) hte majan byin nga dingyang rai nna February 21 ya shani hkying 11:00 kawn Hpung Shwi Shan hta mung Myen asuya n-bung dap kawn jet n-bungli 2 hte bawm jahkrat gap gasat mat ai nga MNDAA a tsun shaga ahkang lu ai wa Slg. Htun Myat Lin kawn tsun ai.
February praw 9 ya shani kaw nna Lahta Sam Mung Ku Kang madu uphkang ginra Lau Kai ginwang hta MNDAA hte hpawn Ta-ang Hpyen Dap (TNLA) hte Rahkai Hpyen Dap (AA) ni pawng ai dap hte gasat gala ai majan a majaw Miwa ga de hpyen yen tsin-yam masha 30,000 jan gaw hprawng yen shingbyi taw sai lam chye lu ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Bat Langai Ya, July 13, hta COVID-19 machyi masha shagrin lu ai marai 5 jat wa nna, Myen asuya gaw ana zinli makawp ninghkap ladaw hpe July 15 kaw nna July 31 de, bai jat dat sai re.
Ndai machyi masha n’nan 5 hta 3 gaw la hte 2 gaw num rai nna, ya ten shanhte yawng Yangon We-ba-gyi mungshawa tsirung rawng nga ai re.
Hkamja hte Ginsup Hkringmang Dap a Langai Ya shana hkying 8pm ndau hte maren, Coronavirus ana mu jep masha yawng 336, bai mai tsai ai 261 rai nna si ai gaw marai 6 nan nan re.
Jinghpaw mungdaw hta machyi masha jat wa ai lam n nga ai.
Mungkan ting hta COVID-19 ana zinli kap bra lam lung nga dingyang rai nna, shagrin lu ai machyi masha sen 130 jan, si ai sen 5 mun jan rai nhtawm, sawng dik U.S. hta machyi masha sen 34 jan rai nna si ai gaw 137,800 jan du nga sai hpe, Myen mung aten July 13, shana hkying 9:30pm du hkra na Worldometer jahpan hta mu lu ai.
Myen a htingbu, mungkan e nambat masum ana kap bra dik htum, Gala mung e machyi masha jahpan 889,000 jan hte si ai gaw 23,300 jan sai re.


text:
2019 ning February shata praw 5 ya jahpawt 7:00 – 8:00 AM aten, Jinghpaw mungdaw, Myitkyina muklum, Malihka ginra hta, Myen hpyen dap, dap awn daju Min Awng Hlaing hte Catholic Nawku hpung kaw nna Wa Saradaw Francis Daw Tang woi awn ai saradaw (4), KBC Amu Madu Rev. Hpauyawng Tu Mai woi awn ai Sara kaba ni marai (4) hkrum shaga lai wa sai hpe chye lu ai.
Dai hku nna hkrum shaga ai shaloi, lawu na gabaw ni hpe tsun bawngban ma ai,
IDPs ni hte seng ai lam
KBC amu madu hku nna gaw, Myen hpyen dap hte KIA atsawm bawngban jahkrum ngut jang she mare buga de bai wa ai lam hpe galaw ging ai ngu tang madun wa sai.
Mali Hka Madim Hte Seng ai lam
Catholic Wa Saradaw kaw nna, Mali hka madim hpe tsepkawp jahkring kau ra ai hpe tang madun wa sai.
Dai hte seng nna, Min Awng Hlaing gaw, “ Mali hka madim gaw mung shawa ni ra ai hku byin wa na re ngu tsun ai, myihprap wan lu ra ai rai tim, mung shawa a myit hku hkan nang na,” bai tsun jahpra wa sai.
Simsa Ai Lam hte Seng Ai lam
Myen hpyen dap hku nna gaw, KIO hpe NCA hta lawan ai hku ta masat htu shangun mayu ai hpe tsun shaga ai hpe chye lu ai.
REF: KBC MNK, Shawng Lam shi sawk
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Ya hkyak hkyak Myen hpyendap hte gap hkat jahkring sa wa sana lam hta, Dingdung Daw Daphpawm ningbaw ni gaw Wunpawng Mungdan Shanglawt Hpung (KIO) ginjaw Laiza muklum hta Oct. 20, Laban shani, bai bawngban na re.
Ndai zuphpawng de DDD hpung mali (KIO, Rahkai AA, Balawng TNLA hte Kokang MNDAA) na dawdan lu ai ningbaw ni sa du na re nga, Laiza KIO salang ni Jinghpaw Shiga Dap KNG de tsun shateng ai.
Madung gaw DDD kata tatmadaw Myen hpyendap hte bilateral gap hkat jahkring na lam hpe bawngban dawdan wa na re.
“E ndai gaw ya hte October 10 ya shani anhte hpung mali ni hpawng ai gaw… dai gaw n hkum ai majaw ahkyak ai ningbaw ni n lawm nna n lu dawdan ai,” nga nna mying n tsun mayu ai ginjaw salang langai tsun ai.
Gap hkat jahkring na gabaw ntsa KIO saw shaga ai hte maren Ginjaw Komiti Tingnyang Up, Du Kaba Nban La woi awn nna, Laiza, Padang Rung e Oct. 10 wuhpung mali zuphpawng hta dawdan lu ai salang ni n hkum ai majaw, zuphpawng mahtai n pru shi ai re.
Myen asuya simsa lam komashin hte KIO Ginjaw Komiti Tingnyang Up Du kaba Nban La woi awn ai dat kasa 5 lapran, Oct. 17 ya shani Htai mung Chiang Mai kaw hkrum ai re. Dai hkrum shaga lam hta, hpyen yen ni dum nta nhtang wa ai lamang galaw ra ai majaw ‘chyahkring chyahkra’ gap hkat jahkring ai lamang galaw na matu jahkrup mat wa ai re.
Dai re majaw, ndai shata htum wa de gaw DDD hpung mali hte Myen asuya, hpyendap dat kasa ni bai hkrum ai shaloi, gap hkat jahkring ga sadi sen htu wa sana re. Raitim hkrum hkat na shara hte nhtoi hpe gaw n lu masat shi ai lam KIO salang ni tsun ai.
Lama na gap hkat jahkring ngut ai hpang, Myen hpyendap hte byin ai manghkang ni hparan wa shagu, Miwa hpe lapran salang san na lam DDD ra sharawng ai raitim Myen n hkapla ai lam chye lu ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Myen asuya dap tat-ma (99) gaw Lahta Sammung, Muse ginwang kata na KIA Dung 9 daju hpe June 7, Laban shani, htim gasat zing lu ai hpang kade n na ten bai dawm mat ai lam galaw wa sai.
Wunpawng Mungdan Shanglawt Hpyendap, KIA Dapba (6) npu Dung 9 daju, Htan Hpa Bum hpe Laban jahpawt daw gasat gala byin nna KIA ni htingnut mat ai majaw hkying 10:30am daram hta asuya dap ni zing madu kau ai re. Raitimung dai shani shana de hkying 6pm daram hta bai Nampaka de dawm mat wa ai re.
“Dung (9) ni gaw shanhte gaw marai 300 jan nga ai rai nga ai. Rai yang htaw ra tat-ma (99) ni gaw marai 70 daram sha wa gasat yang shanhte headquarter yen kau sai hkying shi chyen kaw. Hkying shi daram kaw gaw tsawmra laja lana, headquarter wa shang ai shaloi gaw loi laja lana gasat ai. Myen maga loi hkala nba nga na masa nga ai. Anhte de gaw grai laja lana hpa nga ai gaw n na ai. Dai manga kru shi hpe sha gaw mai shamyit kau ai baw re. Raitim shanhte hta gawng kya ai lam lama ma nga sam ai” nga nna dai ginra hpyen masa yu maram ai salang langai Jinghpaw Shiga Dap (KNG) de tsun dinglik ai.
Dapnu (tat-ma) 99 hpyen hpung gaw Hu Hpyet maga na htu lung wa ai rai nna June 6, bat Kru Ya shana hkying 7 jan hta, Dung (9) ni wa hkap ai Layan Kawng kaw numdaw lahkawng lang gap hkat hpang wa ai re.
Gap Na Ahkang N Jaw
Laban shani Dung (9) daju kaw majan byin nga ten, Nampaka pyihtawngsu lam n’maw hku nna Munggu hte Mungbaw maga mawdaw (20) jan hte Myen hpyen n-gun lung wa ai hpe KIA ni hkap gasat na ahkang n jaw ai lam chye lu ai.
“Nampaka kaw Myen hpyen ni mawdaw hkun jan Munggu, Mungbaw de htu lung wa ai tat-ma (99) hpe htaw lung wa ai mawdaw yin-tan ni hpe dai hpe hkap gasat ai lam n nga ai, ntsa na matsun n lu ai majaw, ndai gaw Dung 9 headquarter she wa zing kau timung lam de gasat na ahkang n lu na n gasat ai nga, Du Zau Bawk hpung ni ndai zawn re hpe mu na myit n pyaw ai hku rai nga ai,” nga nna lahta na hpyen masa yu maram ai wa matut tsun ai re.
Dai hpyen mawdaw yan hpe Ta Lung hte Deng 105 lapran hkap gasat na matu KIA Dapba (6) kata Dung (36) na Du Zau Bawk woi awn ai hpung ni hkyen nga ai hpe Munggu Ginwang D.O Lahpai La Doi ahkang n jaw pat hkum kau ai re lam, na chye lu ai.
Ya na zawn KIA Dung 9 daju hpe hpyen hpung hte wa htim gasat ai ntsa Myen hpyendap gaw hpyen hpung shada ‘hkum katut gap hkat ai lam (hti-twi tai-poi)” she re ngu nna, Laban shani shiga dap ni de tsun ai re.
Raitimung, ya COVID-19 ladaw Myen asuya dap hte rawt malan hpung ni majan jahkring tawn ai ten, ya na zawn hpyen hpung hte htu lung wa nna KIA Dung (9) daju hpe wa gasat zing ai sat lawat gaw ‘hkrum katut gasat poi’ n re sha ‘masing nga nga hte’ galaw ai lam she rai na re nga nna, hpyen masa yu maram ai ni mu mada ai re.


text:
June 5, 2018
Ga shaka dingsa prat hta Israela masha ni gaw, Karai Kasang Lata la ai Karai Kasang a amyu sha ni, shing n rai, dai ten na Karai Kasang hpe Kam sham ai Nawku hpung rai nga ai. Dai hte maren, Yesu Hkrsitu hpe kam sham nna shi a kabu gara shiga hte maren sak hkrung nga sa ai masha ni gaw, ga shaka ningnan prat na “Nawku hpung,” Shing n rai “Karai Kasang a amyu sha ningnan” ni rai nga ai. Dai amyu sha ni gaw, Hkristu hta ningnan bai hpan da hkrum ai, Hkristu a hkum hkrang daw shan ni tai wa sai rai nna, shanhte a baw gaw Hkristu, shanhte yawng pawng gaw “Hkristu a hkum hkrang” ngu ai “Nawku hpung” tai wa sai.
Nawku hpung gaw hpaji hkum sumhpa sharin ai “dakkasu” jawng langai mung rai nga ai. Raitim, dai gaw shinggyim masha hte seng ai n’rai, dinghta ga ntsa e Karai Kasang a kabu gara shiga hkaw tsun shachyam shabra na hte hkye hkrang la ai magam hpe matut galaw na matu Yesu hkum nan hpaw de da ai, Karai Kasang hte seng ai jawng rai nga ai.
Dai majaw Nawku hpung ngu ai gaw, Hkristu hpe kam sham hkap la nna shi a kabu gara shiga hpe shanhte a sak hkrung lam hku hkan sa ai kam sham ai hpung masha yawng hpe ngu mayu ai rai nga ai.
San Augustine tsun ai hte maren bai tsun ga nga yang, “Nawku hpung gaw, mungkan ting chyam bra nga ai kam sham ai hpung masha ni hpe shangai shaprat ya ai, langai sha re ai Kanu rai nga ai.” Kanu Kahtawlik Nawku hpung gaw, shi hkum nan sagu rem wa rai nna shara shagu bra hkawm mat wa ai sagu ni hpe hkan tam nga ai. Gawng kya ai sagu ni hpe n-gun ban ya ai, machyi ai ni hpe tsi tsi ya ai hte hkala nba hkrum ai ni a n’ma hpe ahkyen lajang ya ai wa rai nga ai.
Ndai amu magam ni hpe Nawku hpung gara hku galaw a ta? Karai Kasang a hkye hkrang la ai kabu gara shiga hpe hkaw tsun, shachyam shabra ai hte Yesu hkum nan shabyin da ai Sakramentu ni hku nna galaw nga ai.
Dai rai yang, Sakramentu ngu ai gaw hpa rai ta? Anhte a Kanu Nawku hpung sharin shaga ai hte maren, Sakramentu ngu ai gaw, Chyoi pra ai wenyi a atsam hte Nawku hpung a baw Yesu gaw, shi a hkum hkrang rai nga ai; Nawku hpung ting hpe, shi a chyeju kumhpa ni garan jaw ya ai, “ Karai Kasang a hkrang madu magam” rai nga ai. Chyeju garan jaw na matu Yesu Hkristu shabyin tawn da ai dan leng ai kumla ni rai nga ai.
Kahtawlik hpung masha tai ai ngu ai gaw,
Ø Hpan da mada mahkra hta Karai Kasang nga ai hpe kam sham ai hte dai mahkra, grau nna shinggyim masha shada) hpe hkungga ai lam rai nga ai.
Ø Karai Kasang gaw lam amyu myu, grau nna shi a kasha hpe shangun dat ai hku nna, shi a tsawra myit madun dan nga ai, ngu ai hpe kam sham ai lam rai nga ai.
Ø Kasa ni hte shawng nnan na Nawku hpung sharin shaga ai htung lai hte maren, Yesu a hpang hkan nang nna Yesu a Karai asak hta shang lawm ai lam rai nga ai.
Ø Makam masham lam shagu hta tatut shang lawm nna, dai makam masham hpe sakse hkam ai kam sham ai masha uhpung hte seng ai masha tai ai lam rai nga ai.
Ø Nawku hpung hta, grau nna, Sakramentu ni hku nna “Yesu teng teng bai du sa na, …. re ai lam hpe ngang kang ai hku sakse hkam, tsun dan ai lam rai nga ai.
Dai rai nna, Kahtawlik hpung masha ni gaw, “Karai Kasang anhte hte nga ai” ngu ai hpe kam sham ai hte maren dai hpe shaleng ya ai, chyeju jaw ai kumla ni rai nga ai. kashin kamun, n-gun shaja, chyoi pra hkum, mara raw, machyi masha ni hpe sau chya ya ai, Jau shatai ai hte num hkungran Sakramentu gaw, Kahtawlik sak hkrung lam hta ahkyak dik ai daw rai nna, dai Sakramentu ni hpe dingman ai hku man man hkam la ai gaw, hkrung nga ai Kahtawlik masha langai a masat kumla langai mi rai nga ai.
Sakramentu ngu ai gaw, majoi aten man man galaw ai htung lai sha n rai, dai gaw hkrung rawt sai Hkristu anhte hta shanu nga ai hpe mung, dai hpe hkam la shagu shi madu hte anhte hkrum zup lu ai hpe mung, madun ya ai kumla rai nga ai, nga nna Vatican Zuphpawng II hta tsun da sai.
Moi na prat hte matut mahkai ya ai ngu yang, anhte a shawng e nga lai wa sai ni a prat hta Karai Kasang shanhte hpe gara hku chyeju jaw lai wa sai hpe myit dum nna n-gun lu ai hpe ngu mayu ai. Ya na prat hte matut mahkai ya ai ngu yang, anhte Sakramentu ni hpe hkam la ai shaloi, ya ya jang Madu Yesu anhte kaw du sa ai hpe kam sham let shi hte rau kabu gara sak hkrung lu ai hpe ngu mayu ai. Du na ra ai aten hte mung matut mahkai ya ai ngu yang, du na ra ai aten, ndai dinghta ga ntsa e sha n rai, hpang na prat du hkra Karai Kasang a tsawra matsan dum lama ai chyeju gaw anhte hte rau a nga nga na re hpe kam sham ai majaw, kabu gara myit mada let asak hkrung lu ai hpe ngu mayu ai.
Kahtawlik hpung masha ngu ai gaw, kadai ni, kaning re ai ni re ai ngu ai hpe madun ai masat kumla madang rai nga ai. Bai, Karai Kasang gaw Sakramentu ni hku nna prat hte prat gara hku shi a chyeju ni hpe garan jaw ai, dai hpe Nawku hpung gara hku shagrau hkalum la ai, Sakramentu hpe hkam la ai a marang e, dai ni anhte a prat hpe gara hku akyu jaw ai, ngu ai lam ni hpe sang lang da ai.
Sakramentu ni hku nna Nawku hpung gaw,
(a) Yesu a hkye la ai/ Sasana magam hpe matut galaw ai.
(b) Nawku htung lai ni hku nna anhte hte rau nga ai Hkristu hpe shakawn shagrau ai.
(c) “Karai Kasang a chyeju kumhpa” ni hpe anhte a prat mabyin masa ni hte matut mahkai ya ai, ndai lam masum hpe galaw nga ai.
Liturgy


text:
Sumbwi Yang Ginwang, Tahkyet hte Tarung lapran kaw, dai ginra de shamu shamawt shang wa ai Myen hpyen gumshem dap ni hte Wunpawng Mungdan Shanglawt Hpyen Dap KIA ni September (15) ya jahpawt hkying (6;00) aten daram hta gasat poi byin ai lam nga ai.
Myen hpyen gumshem hpung ni gaw Tarung mare kaw nna Tahkyet de shamu shamawt lung wa ai kaw KIA hpyen hpung ni hkap shingla gasat dat ai re lam dai ginra na lit nga salang ni shana wa ai. Shiga lawng lam hkum tsup hpe naw matut sagawn nga ding yang re.
Dai ginra mayan hta shanu nga ai mung mare masha ni gaw laknak kaba gap ai nsen ngoi wa yang jahkring hkring hprawng yen ra ai rai nna Myen hpyen gumshem dap ni mare kata na hpungkyi jawng ni hkan shara jahkrat nga let, mare makau hkan hpyen shamu shamawt ai lam ni naw nga ai majaw gasat poi bai byin wa na hpe hkrit tsang nga ai lam ginra masha ni shana wa ai kaw na chye lu ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Lahta Sam mung e majan laja lana byin wa ai majaw hpyen yen mungshawa ningnan bai jat wa ai rai nna garum ningtum mung ra ahkyak nga ai lam chye lu ai.
Hprawng yen ni hpe ya yang Hpung Gyi Jawng, Hkristan Nawku jawng wang hte jinghku jingyu dum nta ni hta shingbyi shangun ai rai nna, malu masha hte kaga garum ntum a matu mung ra ahkyak nga ai lam Lahta Sam mung hpyen yen garum gahtau wuhpung na Slg. Hkawng Dau tsun ai re.
“ndai ten garum ntum grai ra ahkyak nga ai. Tsun ga nga yang malu masha re. Bai nna shanhte a rung a rai. Garum n tum hpung chyawm ya du hkra n du shi ai” nga nna tsun ai re.
Kutkai mare hpyen yen dabang ni de mung hpyen yen mungshawa ding yang jat shang wa nga ai rai nna, malu masha hte kaga arung rai ni ra nga ai lam tsun ai re.
August 15 ya shani kaw nna Kutkai, Nam Hpat Kar, Lashio, Muse lam ding yang Myen hpyendap hte dingdung daphpawm 3 lapran shani shagu hpyen majan byin nga ai rai nna, hpyen yen 700 jan gaw ya Kutkai mare de hprawng yen wa nga ai lam Slg. Hkawng Dau tsun ai re.


text:
2019 ning April shata 21 ya Easter laban jahpawt hta Sri Lanka mungdan na Nawku jawng masum hte hotel nkau mi hta bawng kapaw hkrum ai majaw masha 156 si nna, 400 hkala hkrum ai lam chye lu ai.
Sri Lanka a muklum kaba Colombo mare na Nawku jawng langai hte hotel langai hta bawm kapaw hkrum nna, laga nawku jawng lahkawng gaw Negombo muklum na katholik nawku jawng hte, Sinpraw maga de na Batticaloa muklum ni hta byin wa sai.
Lit nga ai Salang ni hku nna, Nawku jawng lahkawng hta kapaw hkrum ai gaw bawm la wa nna, madu hkum sat si ai majaw re ai hpe tsun shaga wa sai.
Bawm hte seng nna amu hkan balik hpung a Du kaba langai gaw, “Kochcikade muklum na St Anthony’s Nawku jawng hta bawm kapaw ngut ai hpang, anhte hpung ni hku nna, hkala nba hkrum ai ni hpe shim ai shara de htawt sit nga ai,” shiga dap hpe tsun shaga wa sai.
Bawm kapaw ai hte seng nna, kadai ni galaw ai hpe, grai nchye lu shi ai.
REF: Aljazeera
Ja Tawng Naw


text:
KIA, AA, TNLA hte MNDAA wuhpung mali hpe 2019 ning February shata praw 5 ya shani hta, Facebook kawn pat kau ai hpe Facebook company hku nna tsun ndau ai hpe chye lu ai.
Dai wuhpung ni a gawng malai tai ai ni, madi shadaw ai ni a account ni hpe mung Facebook kaw nna maram chye wa ai hte, dawm kau na hpe mung matut tsun da nga ai.
Dai hku nna galaw ra ai lam gaw, wuhpung mali hku nna hkrit tsang hpa, jamjau shabyin mai ai hpung ni rai nga ai majaw ngu nna Facebook company kaw nna tsun ai.
Myen mungdan kata hta, Facebook lang ai ni a lapran hta, mazup roi rip ai lam, nju ndawng sat nat ai lam ni hpe Facebook kata hku shabyin ai lam ni hpe hkang lu na matu, lai wa sai shaning hta Facebook company kaw nna galaw hpang wa sai.
Facebook lang nna, dawsa ai lam ni hpe jasu ai, sat hkat ai lam ni shabyin ai hpe madi shadaw ai gara wuhpung mi rai tim, n’hkap la ai ngu Facebook company hku nna tsun wa sai.
Ndai lang, Facebook kaw nna madung tawn ai gaw bawsang rawt malan hpung ni rai nna, Asuya dap ni hte laja lana majan byin nga ai wuhpung ni re ai hpe chye lu ai.
REF: BBC
Ja Tawng Naw


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Simsa lam hte dinghku prat
Karai Kasang gaw masha marai shagu hpe shi hkrai nga garen taw na n ra ai; shawa hpawng hta myit hkrum myitra ngwi pyaw sim sa ai hte nga na matu ra sharawng nna hpan da ai. Dai majaw shinggyim masha ni gaw shi a mabyin hta nan, dinghku masha hku nna nga na matu rai nga ai. Ndai lam hpe Chyum Laika hta mu lu nga ai: Karai Kasang gaw Ewa hpe Adam a makau e manang tai na matu jaw da ai. “Shaloi dai masha wa gaw, yam nga mahkra hpe mung, ntsa malen pyen ai u mahkra hpe mung, nam mali na dusat nhprang mahkra hpe mung, amying shingteng jaw wu ai: rai ti mung, dai masha wa a matu shi hte ram ai nrum ntau garai n nga lu ai. Dai majaw Karai Kasang gaw, shi a garep nra langai mi shaw la nna, shinggyim numsha shachyaw wu ai rai nna, dai masha wa kaw woi wa ya wu ai. Shaloi dai masha wa gaw, Ya, masha ndai gaw, nye a nra hta na nra, nye a ashan hta na ashan rai nga ai,” ngu wu ai (Npawt Nhpang 2: 20-23).
Chyum Laika hta e dinghku prat hte seng nna lawm nga ai: Ga Shaka Dingsa hta kanu kawa ni gaw kashu kasha ni hpe Karai Kasang a tsaw ra ai, sadi dung ai, Karai kasang hte hkrum katut ai mahkrum lam ni hpe tsun shalai ya ra ai, shawng nnan ahkyak htum gaw, shinggyim masha a prat hta hpaji byengya gaw ahkyak ai, ma ni hpe tsun shalai ya na lit nga ai. Ga Shaka Ningnan hta e, Yesu mung yu maya dinghku langai hta shangai wa sai. Shi a kanu kawa ni mung shi hpe lanu lahku ai hte tsaw ra let bau kaba ai. Karai Kasang gaw masha hku nna shangai wa nhtawm “yu maya” dinghku hpe lata la ai gaw Karai Kasang a man e dinghku gaw grai ahkyak ai lam madun nga ai. Dinghku hpe laklai ai shara jaw da nna, wuhpung wuhpawng hta laklai manu shadan da nga ai ngu ai hpe madun ai re.
Anhte a Nawku hpung hta mung kundinghku hte seng nna sharin matsun da ya ai lam law law nga ai. Dinghku hpe masha wuhpung wuhpawng a matu ahkyak dik npawt madung hku nna Nawku Hpung mu mada ai. Dinghku hta laklai ai ahkaw ahkang nga ai rai nna, dai gaw shawa prat yawng a madung re. Dik hkra tsun ga nga jang, dinghku gaw shinggyim asak pra wa ai shara rai nna shawng na masha shada matut mahkai jat wa ai shara mung rai nga ai. Dinghku gaw shawa a npawt nhpang re; shawa lajang ai magam lam ni yawng gaw dinghku kaw na pru wa ai. Ndai lam a majaw, dinghku hpe Karai Kasang gyin lajang da ya ai nga nna Nawku Hpung kaw nna sharin matsun ya nga ai.
Dinghku kata e laklai ai lam ni law law nga ai, dai ni gaw “ Ndut ndang tsaw ra ai lam re : ndai gaw dinghku hta masha ni n lu galai kau ai kaja ai lam ni re. Dinghku kata hta e, ban amyu myu na masha ni, tsaw ra nna rau nga nga ma ai, kaji kawoi ni, kanu kawa ni, kasha ni, kashu ni, ka moi ni, katsa ni rau nga ma ai. shanhte gaw asak n bung ai, mahkrum madup machye machyang n bung ai, atsam marai n bung ai, raitim shanhte langai hte langai kahkyin gumdin ma ai, manu shadan ma ai, tinang hkum a matu chyu n myit ai sha apnawng ma ai, garum hkat ma ai, tara rapra ai hpe rau hkam la ma ai. Dinghku masha shagu hpe mu chye hkap la ai, gingdan ai raitim, n gingdan ai raitim, shi a sari sadang hpe hkungga ai. Kaning re ai masa hta raitim, shi hpe jawm tsawra ma ai. Ga shadawn, kashu kasha wa lagaw lata nkung ai, n hkum ai, ga n chye shaga ai, (shing) tsa ya ka-ni ya, 4 ya tai mat ai, htawng na bai pru wa ai zawn re lam ni hpe mung tsawra matsan dum ai myit the hkap la lu nga ai. Ndai lam ni hku nna, dinghku hta htunghking, myit masa lailen adan sha nga wa ai.
Raitim, ya aten hta gaw, grai lai shai mat wa sai. Shi hpa baw tam jaw lu ai na kun, gumhpraw tam lu ai kun, ngu ai ga san ni san wa sai. Law malawng masha ni gaw shawng nnan atawng apa lu ai ni hpe she madung da wa ai. Ndai myit masa gaw dinghku a dahkat rai nna dinghku hpe jahten ya lu ai. Dinghku ngu ai gaw Adam yan Eva a prat kaw nna nga hpang wa sai prat langai mi re ai majaw, ya aten du hkra, du na ra ai ten hta mung ahkyak ai, akyu rawng ai, nnga n mai rai nga ai. Dai ni na ten du hkra dinghku gaw prat dep ai hku shang lawm nga ai, shawa hpawng hta ahkyak ai hku shang lawm nga ai.
Dai ni na ten hta shawa masha ni kyang lailen lam, makam masham lam ni hpe, myit hta hkrak hkawn hkrang ai lam n nga wa sai. Bai nna bunsap tsip zawn hpyan la yak wa ai mungkan manghkang hpe chye na na matu grai yak wa sai. Byin nga ai lam shagu gaw tinang a lam tinang hkrai lajang la wa sai. Ndai lam gaw dinghku hta hkra machyi wa nga sai. Masha shagu a nga mu nga mai lam hte sari sadang a matu magam dap shagu hpe Nawku Hpung tsang ya nga ai. Kaja ai myit mang ai lam, tsawm htap ai kanawn mazum lam, npawt nhpang hpaji lam, ma ni hpe sharin ya na matu dinghku hta lai nna, kaga shara n nga sai. Masha shada da hkungga ai, tara rapra ai, kahti galai ga shaga ai, tsaw ra daw jau ai gaw asak hkrung nga ai hta pyi grau ahkyak ai ngu ai lam ni hpe, sharin matsun ya nga ai gaw n ta dinghku sha rai wa sai.
Anhte Myanmar mung hta, Covid ana zinli hkrum sha nga ai shaloi, ana byin nga ai madu wa hpe madu jan gaw rap di n ngam kau da ai, hkum gahtet ai majaw mak hkalawng hkut ya ai, baw machyi n sa sa chyat ai shaloi madu jan she gawn lajang ya ai. Dai the maren, madu jan machyi yang, kasha, kashu ni machyi yang mung maren sha gawn lajang hkat nga ai, dinghku masha ask hkrung na matu tsawra daw jau ai lam gaw madung re hpe dinghku kata kaw mu lu nga ai.
Dai majaw dinghku gaw majoi mi shachyaw da ai hkrang n re sha shinggyim masha ni kahkyin gumdin na matu shara madung rai nga ai. Mungdan hte shawa tsang shagu (g.s. sut masa, mung masa, htunghking masa, hpaji machye machyang masa) lam ni hta shawa hte shinggyim masha a matu ra nan ra ai lam re. Nta dinghku gaw dinghku masha marai shagu hpe mai kaja ai lam galaw ya nga ai. Shinggyim masha langai mi dinghku prat hpe hkam sha lu ai gaw grai ahkyak dik ai lam re. Masha langai shangai wa nna kung kaba wa na matu dinghku gaw htap htuk dik ai, sut dik ai shara re. Dinghku hta e shawng nnan, dinghku masha shada kahkyin gumdin ai lam hkam sha lu ai. Dinghku masha ni gaw kaja ai lam myit ya ai, ndut ndang tsaw ra hkungga ai. Dai zawn re ai masa hta dinghku masha shagu gaw prat hta kaning re ai lam ni pru wa tim, dai hpe hkang lu na matu atsam hte n-gun lu la ai. Ndai gaw Hkristan prat a npawt nhpang yaw shada ai lam nan re.
Dai hte maren, dinghku masha ni dinghku kata e lit la ra ai, hpa majaw nga jang, dinghku masha ni tinang a matu sha asak n hkrung lu ai. Dinghku nta masha shagu gaw lit magma la ra ai. – kanu yen kawa gaw nta masha nil u sha bu hpun na matu ja gumhpraw tam ai, kaji kawoi ni gaw nta sin nta wang hta namsi namsaw hkai n mai hkai, U,Wa kaji gajaw rem, kashu kasha ni gaw jawng lung ram ai ni jawng lung, jawng nlung sai ni nta kaw ra ai garum, kan bau nungli lama ma galaw rai nna, marai shagu lit magam gun hpai ra ai. Marai shagu ti nang hte seng ai lit magam lu nga ai, nta masha marai shagu a ntsa e mung shada lit la ya ra ai. Dai hta n ga, dinghku gaw shawa masha hpawng hta nan nga nga ai majaw, shawa hpe mung akyu jaw ya nga ai. Dinghku a matu sha n rai, shawa masha ni a matu mung, dinghku kata e galaw awng dang ai lam shagu gaw shawa a matu mung, akyu jaw nga ai. Jahtum tsun ga nga jang, shawa masha gaw shawa hta lawm ai masha shagu a tsaw ra ai hpe lu la ai, manu shadan ai hpe mung lu la ai, dai majaw shawa masha gaw asak hkrung lu ai. Shinggyim masha gaw gat kaw e gumhpraw hte arung arai ni hpe galai hkat ma ai. Dinghku shinggan hta galai hkat ai hpaji garai n lu yang, dinghku kata e, shada n bung ai lam ni hpe galai hkat na shawng sharin la lu ma ai. Madu hkum nan nta masha ni hpe daw jau chye ai, masha ni hpe hkap la chye ai lam ni hpe sharin la ma ai.
Dinghku masha ni dinghku kata e lit la ai, kahkyin gumdin ai lachyum hpe sharin la ai gaw shawa yawng hpe akyu jaw ya na matu rai nga ai: Dinghku kata hta, “kaji kajaw” sha re ai lam hta lit la nna gahkyin gumdin ai lachyum hpe sharin la ai gaw, shawa hpawng hpe akyu jaw ya na matu rai nga ai: Dinghku kata e “kaji kajaw” re ai lam hta lit la nna kahkyin gumdin chye ai wa gaw “kaba ai” lam ni hta mung lit la chye na rai nga ai. Matsan mayan re ai ni, machyi ai ni, asak kaba sai ni hpe yu lakawn ai gaw dinghku hta lai nna grau kaja ai shara n nga sai. Myit htum ai ni, garen gari re ai ni, ngam kau da hkrum ai ni hpe gara kaw grau mu chye la lu na i? Tinang a dinghku kata hta mai kaja ai hkrang n nga yang, shawa hpawng hpe gara hku machyi shamai ya lu na i?
Dai majaw “shawa hpe jet ai shinggyim masha prat shatai” na matu dinghku gaw n nga n mai rai nga ai. Simsa ai lam gaw gap ai hta mung nta dinghku gaw grai ahkyak nga ai ngu ai lam ni hpe shana dat lu ga ai law.
By;Mama Kaba Sylvia Lahpai Seng Tawng


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Hka Yawm Wanhkut Hpe Sadi Ga
Tsawra hkungga ai shiga madat nu wa hpunau ni daini na lamang hta gaw malut hka yawm wanhkut hpe sadi ra na lam kalang mi bai tsun shadum ya mayu ai. Hpa majaw nga yang ndai malut hka yawm lu ai shing nrai hka yawm wanhkut marawp ai gaw masha hkum hkrang hte hkamja lam hpe grai hkra machyi shangun nga ai re. Malut hka yawm gaw hkum hkrang hpe hpa akyu mung n jaw ai,hten za hkra machyi lam sha byin shangun ai re nga tim masha law law wa ndai malut hka yawm hpe lu shamawng taw ai majaw hka yawm n lu tim wan hkut marawp hkam ra ai makau na masha ni du hkra, hkra machyi hkrum ra taw nga ai gaw masha law law a matu koi yen lu na yak hkak lam langai rai taw nga ai.
Tinang hkum nan hka yawm n lu ai raitim hka yawm lu ai masha a makau kaw nga nna dai masha wa lu shamawng dat ai hka yawm wanhkut hpe marawp hkam ra ai masha ni gaw hka yawm lu ai masha ni zawn hka yawm a hkra machyi lam hpe hkrum sha ra ai rai nga ai.
Lamang tang madun ai - Julia Ja Ing


text:
Mungkan wuhpung Tara Jeyang Rung ( ICC, International Criminal Court ) a dat kasa hpung ni hku nna, March shata praw hta Bangladesh de sa nna, Rahkaing mungdaw hta, Rohingya myu sha ni zingri sat nat hkrum ai lam hte seng ai lawnglam ni hpe, mahkawng hpang na lam hpe Bangladesh sumtsan salang rung hkring mang Shahidul Haque kawn 2019 ning February shata 15 ta shani hta tsun wa sai.
Bangladesh hkringmang daju Sheikh Hasina hte ICC hpung tara kasa Dr Fatou Bensoud yan gaw Germany mungdan hta, lai wa sai bat hpang kru ya shani hkrum shaga ngut ai hpang shiga laika dap ni hpe tsun shapraw wa sai.
Bangladesh Hkringmang daju gaw Munich mungkan shimlam hte seng ai zuphpawng sa lawm ai shaloi ICC tara kasa ni hte hkrum wa sai.
ICC a tara kasa Dr Fatou Bensoud hku nna, Rohingya manghkang ginlam hpe ICC hta tara jeyang hpang na matu hkap la da sai, tawt lai ai ni hpe ahkyak la na hte seng nna, tara jeyang hpang na matu lajang nga sai ngu tsun shaga wa sai.
Myen pyen dap dap-awn daju Min Awng Hlaing Hku nna gaw, mungdan a daru magam ahkang aya hpe hkra machyi wa ai gara matsun hpe rai tim n’hkap la ai sha n’ga Myen mung gaw ICC a malawm hpung shang langai nre ai hpe Asahi Shimbun shiga dap hpe san htai lamang shaloi tsun shaga da ai hpe chye lu ai.
REF: Daily Star, RFA
Ja Tawng Naw


text:
Video Playlist
Htuatira Nawku Hpung
18 Bai, Htuatira mare na Hpung a kasa hpe ning ngu ka dat u: Wan shinglet zawn tu ala ai myi hte, magri jet zawn san ai lagaw tu ai Karai Kasang a Kasha gaw, ning nga nga ai: 19 Na a arawn alai, tsaw ra ai myit, makam masham, amu gun hpai ai hte shakut sharang ai hpe mung, na a hpang jahtum na amu bungli gaw shawng na hta grau law nga ai hpe mung, ngai chye nga nngai.
20 Rai ti mung, tinang dai myihtoi num nga ai, dai numsha Yezebela gaw, nang hta naw nga lu ai majaw, nang hpe mara shagun shara ngai mu nngai: shi gaw nye a shangun ma ni hpe, hpye ai amu galaw na hte sumla ni hpe nawng ya ai hkungga sha na lam sharin ya nna, shanhte hpe shut shangun mu ai.
21 Ngai shi hpe myit malai lu na aten jaw da rai ti mung, shi a hpye ai amu a lam hta na myit malai n lu hkraw nga ai.
22 Yu u, ngai shi hpe yup ra hta kabai tawn na we ai; shi hte rau num shaw la shaw ai amu galaw ai ni hpe mung, shi a arawn alai hta na myit n malai ma yang gaw, tsin-yam tsindam kaba hta, ngai kabai tawn na ma we ai.23 Shi a kashu kasha ni hpe si lam hte ngai sat kau na we ai: shaloi, nhkyun hte kraw lawang hpe sawk yu ai wa ngai rai nga nngai gaw, Hpung ni yawng chye lu na ma ra ai: nanhte hta na langai hte langai hte hpe, tinang ni a amu hte maren ngai htang jaw na ma de ai.
24 Dai hta kaga, masha ni shamying dam ai, Satan a sung htum ai lam hpe n chye n chyap ma ai hte, dai sharin shaga ai lam hpe n hkan nang ai, Htuatira mare hta naw ngam nga ai ni nanhte hpe ngai tsun ma de ai gaw, Ngai nanhte hta lit kaga naw n shajat na ni ai: 25 rai ti mung, nanhte lu ai made gaw, ngai du ai du hkra a manat nga mu.
26 Dang lu ai wa hte, prat htum hkra nye a arawn alai hkan nang ai wa hpe, masha mungdan ni a ntsa e up ai ahkang ngai jaw na we ai: 27 shi gaw shanhte hpe hpri sumdoi hte up nna, di bu sama a di bu ni hpe zawn a grawp kau ai, shanhte hkrum na ma ra ai: ning re ai ahkang nye Wa kaw na ngai lu la ai rai nna, 28 dai ninghtoi gintawng ngai shi hpe jaw na we ai. 29 Wenyi gaw Hpung ni hpe kaning nga tsun ai gaw, na tu ai wa gaw na lu u ga.
Shingran 2:18-29
ဗှာဒိတကှမှှး အခနှးကှီး ၂:၁၈-၂၉
၂၉ ဝိညာဉ်တော်သည် အသင်းတော်တို့အား အဘယ်သို့မိန့်တော်မူသည်ကို နားရှိသောသူမည်သည်ကားကြားပါစေ။


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Chyoipra Arung Arai Ni Hpe Layit Shatai Lang Ai Htuk Ai Kun?
San: Anhte hpung masha ni hta, Ramma shiyi shadang sha ni hte myitsu kanu kawa ni akyu hpyi hpawng shingra, akyu hpyi nga ai ten hta tinang a nawku nahkawn mangoi buk hta bang da ai Wa Jau, Wa Saradaw ni a sumla ni hpe layit shatai layit yit lang ai hpe shara shagu ngu na mu lu ai, dai zawn galaw yang mara n lu na kun? Chyum Laika hti ai shaloi, ga shadawn, chyum Mungga Daw 1 Ezehela 37:12-14 hpe ya hti na gaw myithtoi Ezekela a laika langai hta na rai nga ai nga hti ai. Masha nkau (shr) Sara nkau rai jang Chyum mungga daw (1) ya hti na gaw Myithtoi Ezekela laika langai hta na rai nga ai, Daw kaba 37; daw kaji 12-14 ngu hti ai. Gara hku mahtang chyum mungga daw ni hpe tsun nna hti ai rai yang grau htap htuk ai kun? Kachyi Htu Jau Ginwang, Ja htu yang Sara Gaiwang, Ja Htu Yang Mare kaw nga ai Slg. Stephen Lama Naw San a ga san hpe htai ya na nngai.
- Ga san daw langai gaw chyoi pra ai arung arai ni hpe hkungga manu shadan ra ai lam hte seng nga ai. Chyoi Pra ai arung arai ni yawng hpe hkungga lara di, manu shadan ra ai ngu nawku hpung gaw n-gun jaw shadum sharin shaga ai. Ntsa lam mu mada ai hku shada shaleng lailen ngu mung tsun mai nga ai. Dai ntsa lam mu mada ai hkan sa ra ai lailen tara ni gaw kata lam ahkyak ai makam masham hkrang shapraw ai hpe madi shadaw ya ai rai nga ai. Ahkyak dik htum ngu gaw tsun n lu ai. Ahyak dik htum makam masham tara gaw tsawra myit rai nga ai. Shanhte ni dai zawn galaw ai gaw da sang yaw shada nna galaw ai mai byin ai zawn, n dum na galaw ai mung mai byin ai, dum nga ning len kahtep ai hpe n hkam sharang lu ai majaw galaw ai mung mai byin ai, n chye ai majaw galaw ai mung mai byin ai. Dai majaw chyoi pra ai arung arai ni hpe n gawn n sawn galaw ai hpe mu hkrup ai wa mung, shanhte hpe shadum shang lang dan na gaw ahkyak na re ngu myit lu ai. Dai zawn shadum ai hta mung si mani tsawm htap ai mahkrun lam hte tsun shadum ra ga ai. Mara shagun ai hku tsun shadum sharin shaga ai rai yang hkap la ai ni a matu na n shang byin wa chye ai. Dai majaw chyoi pra arung arai ni hpe n htuk n htak galaw hkrup ai ni mung hpang de dai zawn n byin u ga sadi ra ga ai. Mu hkrup ai ni mung si mani tsawm htap ai ga si ni hte shadum jahprang la ga.
“Dai re majaw matsat shabat re ai sat lawat shagu hte n hkru n kaja ai arawn alai yawng hte hpe yeng seng kau mu. Karai Kasang kaw sumnung ai hte shawng kaw nna nanhte a kraw lawang ni hta e shi hkai da ya sai nanhte hpe hkye hkrang la lu ai mungga hpe hkap la mu,” ngu Yaku shadum da ai (Yk 1:21).
Tinang a myit masin hpe mara hta na shalawt la ai rai yang tengman makam masham hta hkawm sa ai nan rai nga ai (Yk 3:13-18).
Tsawra myit gaw makam masham hte seng ai tara yawng a akri madung rai nga ai.
“Shada da tsaw ra nga mu, ngu nna tara ningnan ngai nanhte hpe jaw made ai. Ngai nanhte hpe tsaw ra made ai zawn, nanhte mung shada da tsaw ra nga lu na rai myit dai. Shing rai nanhte shada tsaw ra myit rawng nga myit yang gaw, nanhte nye a sape ni rai nga myit dai gaw masha yawng mayawng chye lu na mara ai,” (Yh 13:34).
Sumla ni dep shakap da ai, masat masa galaw da ai dai arung arai gaw shaman da ai arung arai re kun, n shaman da ai arung arai re kun, kaning re ai masat masa hte galaw da ai ni re kun, ngu ai hpe tinang dai manu shadan shung lang chye ra ai rai nga ai.
Dai n htap n htuk ai hku jai lang ai hpe mu hkrup ai ni mung tsun shadum na lit nga ai gaw rai nga ai. Mara mu ai hku rai yang gaw masha kaga hpe je yang ai tai wa nna, tinang hkum na mung mara shajat la ai tai na nhten. Hpu nau wa a ga san hte seng nna Jau Saradaw ni a sumla hpe akyu hpyi hpawng ni hta layit yit jai lang ai gaw, mara lu kun, n lu ai kun ngu ai daw gaw Karai Kasang she daw dan u ga. N gawn n sawn di ai rai yang gaw mara lu na re. Mara lu ai ngu ai hta mung, chye nga ninglen shut ai mara gaw kaba ai. N dum n chye nna shut ai mung mara gaw rai nga ai. Raitim chye nga ninglen shut ai hta gaw grit ai rai nga ai, nga nna Nawku Hpung sharin shaga ai Moral Law hta sharin shaga da nga ai.
Ga san lahkawng ngu na hpe bai htai ga nga yang, Shawng de gaw, “Chyum Mungga Daw langai, hti yang Chyum Mungga daw langai ngu tsun hpang ai; dai hpang gaw, “Ya hti na gaw Myihtoi Ezahkela Laika, daw kaba sumshi shanit, daw kaji 12 kaw nna 14 hta na rai nga ai” ngu tsun ai. Chyum laika hti ngut ai hpang gaw, “Ya hti ai gaw Karai Kasang a mungga rai nga ai,” ngu tsun ai.
Misa Hkungga hte laban nawku daw jau lamang ni hta, Chyum Laika hti ai shaloi Ga Shaka Dingsa hte Ga Shaka Ningnan kaw na Kabu Gara Shiga (San Mahte, San Marku, San Luka, San Yawhan) ni hta lai nna kaga chyum laika ni hpe hti ai shaloi, chyum mungga daw langai hti ai shaloi raitim, daw lahkawng hpe hti ai shaloi raitim, Chyum Munga daw langai, lahkawng ngu tsun n ra sai. Ga shadawn, Myihtoi Ezahkela a laika hta na rai yang, “Ya hti na gaw Myihtoi Ezahkela laika hta na rai nga ai”, ngu sha tsun ai. English hku gaw, “A reading from Prohpet Ezahkiel,” ngu tsun ai. Nawku Hpung a Liturgical guide book ningnan hta gaw Chyum daw ni hpe n tsun ra sai nga matsun da ai rai nga ai. Chyum laika hpe hti ngut jang mung, “Karai Kasang a mungga rai nga ai,” ngu sha tsun na matu matsun da ai.
Kabu Gara Shiga hpe hti ai shaloi gaw, “Madu nanhte hte rau nga nga u ga”, ngu Jau gaw hpung shawa masha ni hpe shawng shachyan ai. Shaloi shawa masha ni gaw, “Nang wa hte mung nga nga u ga,” ngu bai htan ai. Dai hpang, ga shadawn San Mahte laika hta na hti na rai yang, “Ya hti na gaw, San Mahte a laika hta na rai nga ai,” ngu sha tsun ai. Dai shaloi mung, chyum daw ni hpe n tsun ra sai nga nna Liturgical guide book ningnan kaw matsun da nga ai.
Chyum laika hti ai shaloi, Chyum mungga daw langai, lahkawng ngu, n tsun mat ai, bai, chyum daw ni hpe n tsun shangun ai gaw, Misa Hkungga hte Laban Nawku daw jau lamang hta lawm ai ni gaw ndai hti ai gaw chyum mungga daw kade re ai, hpe chye da chyalu rai sai ngu hkam la da ai hte, chyum daw ni hta chyum mungga ni gaw ahkyak grau ai re lam chye na da ra ga ai majaw rai nga ai. Bai langai mi gaw nawku daw jau lamang hpe aten hpe hkrak hkrak akyu jashawn lu na matu, hpung masha ni myit n bra mat na matu mung rai nga ai.
Hpung masha nkau ni n chye na ai lam langai gaw, Ga Shaka Dingsa hta Samuela laika, Hkawhkam laika, bai Hkawhkam labau laika ni gaw laika buk lahkawng hpra rai nga ai. Dai majaw, ga shadawn, 1Samuela, ngu ka da rai yang, “Samuela laika langai ngu hti ai. 2Hkawhkam ngu ka da yang, Hkawhkam Laika lahkawng ngu hti ai. Dai zawn sha Ga shaka ningnan hta Laika Sara langai sha ka da ai laika buk hpe mung dai hku hti ai. Raitim, San Pawlu a shagun laika ni hpe gaw ndai hku bai hti ai. Ga shadawn, 1Kor, ngu ka da yang “San Pawlu, Korintu hpung masha ni hpag de shagun dat ai laika langai” ngu hti ai. Raitim, Timoti hpang de ka ai gaw hpung masha ni hpang ngu n shalawm ai. Ga shadawn, 2Tim, ngu ka da yang, “San Pawlu Timoti hpang de shagun dat ai laika,” ngu hti ai. Hpa majaw nga yang Timoti gaw mare mying n rai nga ai, masha mying she rai nga ai.
Ginchyum dat hku nna Hpung masha ni Misa hkungga hte laban nawku lamang ni hta chyum laika daw langai hte lahkawng hti ai shaloi, ga shadawn Ezahkela laika hpe hti yang, “Ya hti na gaw Myihtoi Ezahkela a laika hta na rai nga ai,” ngut jang gaw “Karai Kasang a mungga rai nga ai,” ngu hti ga.
Chyum Laika buk mying ni hte kadun ai hku ka hkrang ni
Matsing/ / Lahta na madun da ai gaw Catholic Nawku Hpung Ni Jai lang ai hpe madung sawk sagawn da ai rai nngai.
English hku gaw lawu na link kaw tam sagawn la mai ai.
Jinghpaw hte Myan ga hku nna gaw Chyum Laika bu mying ni gaw Hpunau Hkristan hpung ni ga gale da ai kaw nna la da ai. Dai kaw Hpunau Hkristan ni n hkap la ai, Kahtawlik Nawku Hpung ni sha hkap la ai chyum laika buk sanit (7) mung lawm ai. laika si achyang hte masat da ai ni rai nga ai.
Jinghpaw hte Myan ga hte gale da ai hpe gaw kadun ai hku ka ai chyum laika buk mying ni hpe Kahtawlik Nawku Hpung shata hti laika hta sawk sagawn da ai rai nngai.
Anhte Jinghpaw ga hte ga gale da ai hpe chyum laika mying hte ga kadun hkrang ni hpe tara shang hkrak masat da ai lam ni gaw n nga shi sam ai ngu kam ai.
http://catholic-resources.org/Bible/Abbreviations-Abreviaciones.htm
https://www.catholicnewsagency.com/resource/56036/biblical-book-names-abbreviations
By Fr. Patrick Gawmaw Hkawng Yae
#rvakachinservice


text:
Myen mung simsa lam lu na matu 2008 ning gawda ai tara hpe gram lajang nna sim sa ai ladat hte manghkang ni hpe hparan ra ai hpe KNU amu madu Padoh Saw Tar Doh Mu kawn May shata 20 ya daram hta tsun shaga ai hpe chye lu ai.
“ Simsa lam hpe gaphkat jahkring ai hte sha n mai lu ai, gawda ai tara hpe gram lajang n’na, manghkang mabyin ni hpe si mani ai ladat hte hparan mayu ai atsam, galaw lu ai n’gun, htauli htauli myit hte yawng jawm shakut ra na re,” ngu tsun wa sai.
NCA hpe lajang wa ai shaloi, shada chyena hkat ai (3) ning jan wa sai, shai mat wa ai lam ni hpe bai n mai gram ai masa de du wa ai majaw, KNU hku n’na tara shang zuphpawng hpe nlawm ai sha, laga hkrum zup bawngban hpawng kaw n’na bai sharai shading na shakut ai masa hpe tsun wa sai.
NCA a tara shang zuphpawng ni hta n’lawm ai ten hta, Asuya hte 6 lang daram laksan bawngban hpawng ni galaw wa sai.
Lai wa sai May shata 14 – 18 ya hta galaw ai PPST ta masat htu da sai chyawm tari zuphpawng hta, KNU ni hku nna PPST kawn PPCM de galai na matu tang madun wa sai. PPCM ( Peace process Consultative Meeting ) a lachyum gaw NCA hta ta masat grai nhtu da shi ai rawt malan hpung ni yawng lawm wa na hku yaw shada ai wuhpung langai re ai.
Dai PPCM hpe n’kau ta masat htu da sai hpung ni hku n’na nra sharawng ai lam ni nga ai. KNU hku n’na gaw NCA masa lam atsawm bungli nbyin ai sha n’ga, amyu bawsang ni a rawt malan hpe tara shang shangut kau na masa hpe mu mada wa ai majaw, PPCM ngu ai rawt malan hta grau mahkrum madup nga ai hte mung masa hta kung kyang ai rawt malan hpung ni, myit hkrum let shang lawm wa n’na Myen mung simsa lam hpe masa lam ningnan hte bawngban sa na hkyen wa ai hpe mu lu nga ai.
REF: Irrawaddy, 7days
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Myen hpyendap zing da ai Hugawng Pa Ja maw, Pat maw ginra ni hta tara shang nhprang htu sha lu hkra ahkang jaw na matu Myen Hpyendap Dap Awn Daju Dukaba Min Aung Hlaing Hpang de Danai Amyothar Rapdaw dat kasa Slg. Lin Lin Oo laika tang da ai lam chye lu ai.
Ja hte Pat nhprang pru ai Nambyu ginra hkan e shawngde Wunpawng Mungdan Shanglawt Hpyendap KIA Dap ba 2 npu dung 14 uphkang ginra rai nna, 2018 e Myen hpyendap ni wa gasat zing kau ai re.
Hpyendap zing kau ai dai ginra ni hta mung shawa ni hpe nhprang htu sha na matu asuya hku nna masing galaw hpang wa ai raitim, hpyendap ahkang njaw ai majaw rapdaw dat kasa Slg. Lin Lin Oo hku nna January 20 ya shani laika bang ai re.
Mungshawa ni hpyi shawn ai majaw Danai Ja maw pat maw ginra lamu ga eka 6918.95 hta sut nhprang htu sha lu hkra mungdaw sut nhprang hkringmang dap kaw nna lajang ngut sai raitim, tatut lamu ga de sa yu shadawn ai lamang hta dai ginra dap jung da ai hpyendap nhkraw ai hpe chye lu ai.
Asuya dap hte Wunpawng Mungdan shanglawt hpyendap KIA lapran mungdaw sinna hkran Hugawng pa Ja hte Pat pru ai shara ai 2017 ningdaw kalang, 2018 e byin ngut ai hpang, dai ginra hpe Myen hpyendap ni zing kau ai re.